
Føreord

Då eg byrja å arbeide med denne boka i 2015, rett etter at eg hadde sysla med europeisk historieskriving og globalhistoriografi i ei tid, såg eg føre meg at tre år burde halde. Eg har visseleg tatt feil før, men aldri bomma slik. Av dei mange årsakene til at boka har tatt ni år, og ikkje tre, er ingen viktigare enn det enorme omfanget av historieskriving i tida mellom 1650 og 1800. Eg har prøvd å få ei fullstendig oversikt, men eg veit at det finst meir enn det eg har samla – helst gøymt i obskure tidsskrift og arkiv. Her er det materiale til framtidige forskingsprosjekt.

Boka dreier seg om historieskriving om Noreg, og er i all hovudsak basert på 210 historieverk – 17 frå mellomalderen, 31 frå perioden mellom 1500 og 1650 og 162 henta frå tidsrommet 1650 – 1800. Eg går stundom utover dette korpuset, mest for å plassere denne historieskrivinga om Noreg i ei nordisk og europeisk ramme, men òg for å tilføre ytterlegare kontekst om det primære undersøkingsobjektet, dei 210 historieverka. I teksten har eg valt å normalisere namn og dessutan korte verktitlar, medan eg i litteraturlista held meg til namn, titlar og utgjevingsstader slik dei er å finne i dei utgåvene eg nyttar.

Eg vil rette ei stor takk til dei som har lese heile eller delar av manuskriptet: Jan Heiret, Else Mundal, Jørn Øyrehagen Sunde, Svein Atle Skålevåg, Jan Eivind Myhre og Arne Solli. Ei stor takk òg til dei som har kome med innspel, kommentarar og med interesse har diskutert emna i boka: Erik Opsahl, Magne Njåstad, Øystein Rian, Sverre Bagge, Peter Hatlebakk, Agnete Nesse og Geir Atle Ersland. Ei takk til universitetsbiblioteket i Bergen, særleg spesialsamlingane, og Gunnerusbiblioteket i Trondheim for framifrå hjelp. Og til sist til redaktør Edvard Thorup, for tolmod med ei bok som verkeleg har snirkla seg framover.


Innleiing
800 år med historieskriving om Noreg

Det er ei vanskeleg oppgåve for ein person så ukunnig som meg sjølv å skildre det fulle omfanget av denne vidtrekkande regionen, å attskape genealogien til styrarane i denne regionen og å vise både til innføringa av kristendommen og avskaffinga av heidendommen …1

At skriffue [retteligen oc beskiedeligen nogit vist om Norgis rigis ophaff, begyndelse, oc aff huad slags folck de ere aff komne först, [oc aff huad land de ere vdgangne, huad orsage der haffuer verit til, hui de haffue giffuet dennom [ind i dette haarde land, fult aff [höge berg, dale fiorder, store farlige haff strömmer, skier etc., troer ieg ey nogen findis, som tör driste sig til, besynderlige effterdi mand finder der intet om, huerchen vdi Norgis chrönike heller nogle andre fremmede.2

Vil derimod nogen med Bitterhed censurere dette Verk, da kan man bede dem selv forsøge paa at sammensmede et Skrift af den Vidtløftighed og Vanskelighed; Thi hvorvel jeg ikke kun har havt saare liden Hielp til dette Skrift af Trygte Bøger, saa har jeg dog ikke tracteret den Materie saa løsligen, som de fleeste Skribentere udi andre Landes Beskrivelser, der alleene have ladet sig nøye med at sige, hvorledes Tilstanden nu omstunder er, uden at efterforske, hvordan den tilforn var …3

Dei hadde det ikkje lett, den anonyme forfattaren av Historia Norwegie, Absalon Pedersson Beyer og Ludvig Holberg. Dei praktiserte historieskriving i forskjellige periodar og dei tilnærma seg historia på ulike måtar, men dei strevde alle med å forstå fortida. Historia Norwegie er eit eksempel på den tidlege latinske historieskrivinga i Noreg. Me kjenner ikkje identiteten til forfattaren, men han var heilt sikkert geistleg, truleg munk. Kanskje hadde han òg vore utanlands og tileigna seg grunnleggjande utdanning. Fire hundre år er det mellom Historia Norwegie – truleg skrive mellom 1160 og 1175 – og Om Norgis rige – fullført kring 1567 av Absalon Pedersson Beyer. Beyer enda opp som rektor for katedralskulen i Bergen etter fleire studieopphald ved nordeuropeiske universitet. Historia Norwegie er eit pionerarbeid, i kraft av å vere den første historia om Noreg på latin. Om Norgis rige pløyer ikkje ny grunn på same måte, men verket står likevel som det mest ambisiøse historieverket ved inngangen til tidleg moderne tid. Nesten to hundre år seinare, i 1749, gav Ludvig Holberg ut ein revidert versjon av storverket Dannemarks og Norges Beskrivelse (1729) under namnet Dannemarks og Norges Geistlige og Verdslige Staat. Holberg er, saman med Snorre Sturlason, utvilsamt den mest kjende historikaren i dei sju hundreåra som er dekte av denne framstillinga. Frå latinskulen i fødebyen Bergen gjekk turen til universitetet i København i 1702. Sjølv om Holberg måtte vente heilt til 1730 før han blei professor i historie, var historie ein vesentleg del av den mangfaldige forfattarskapen; han gav han ikkje mindre enn sju omfattande historieverk i tida mellom 1711 og 1749.

For forfattaren av Historia Norwegie er historie ei vanskeleg oppgåve; det relativt skriftlause samfunnet i mellomalderen hadde etterlete berre få kjelder. Fem hundre år seinare er det likeins få kjelder som skapar utfordringar, og då særleg i handsaminga av den tidlegaste historia. Beyer er ein skeptikar; det er Holberg òg. Hjå Holberg, som hjå Beyer, er merksemda retta mot kjeldematerialet, «Trygte Bøker». Holberg understrekar at han, i motsetnad til andre «Skribentere», ikkje har «tracteret den Materie saa løsligen». Han har med andre ord vurdert utsegnskrafta til kjeldene. Lærdomskulturen under Holberg var ein prega av trykkjekunsten – karakterisert av at eit større og meir mangfaldig publikum fekk tilgang til historieskriving på morsmålet. Men det var òg ei verd der teknologien avgrensa den relative fridommen og den dynamikken som prega ein lærdomskultur tufta på handskrifter. Sensur er eitt stikkord, men knapt det einaste sidan 1700-talet målbar ein historiekultur med ei klarare forståing av historie som eit intellektuelt felt og dermed òg av historikaren. Holberg var i kraft av sitt professorat i historie det eg kallar yrkeshistorikar – og skil seg dermed monaleg frå prestar og andre embetsmenn som sysla med historie på si i tidlegare periodar.

Forfattaren av Historia Norwegie, Beyer og Holberg representerer altså ulike historiekulturar. Med historiekultur meiner eg ei eining som inneheld felles tankemønster, språk og sosiale konvensjonar, og dessutan sams kommunikativ infrastruktur og formidlingsinstitusjonar.4 Omfanget av ein historiekultur, som sjølv er omslutta av ein større lærdomskultur, varierer monaleg: historieskrivinga frå mellomalderen er lita i omfang, og avgrensar seg i all hovudsak til den latinske historieskrivinga, den norrøne sagatradisjonen og helgenskildringar, såkalla hagiografi. Desse innslaga i historiekulturen, det latinske og det norrøne, vaks fram nærast parallelt på andre halvdel av 1100-talet – med Historia Norwegie som truleg den første latinske Noregshistoria. Korpuset, som tel 17 historieverk, oppstod mest innanfor ei ramme på 100 år, frå midt på 1100-talet til midt på 1200-talet. Med unnatak av Flateyjarbók, ei samling av historieverk frå slutten av 1300-talet, markerer den fragmenterte sagaen om Magnus Lagabøte (Magnúss saga) frå mellom 1279 og 1284 slutten på denne blømingsperioden (kap. 1).

På 1500-talet oppstod ein ny historiekultur. Beyer var ikkje først ute – det var tyskaren Albert Krantz som gav ut ei latinsk historie om Norden kring 1500. Ei lita bok om Hamar, Om Hammer, truleg frå 1550-talet, var kanskje det første historieverket skrive i Noreg i tidleg moderne tid. Verket målber ei vending frå den dynastiske historieskrivinga i mellomalderen til ei der det lokale, byen eller regionen, spelar ei viktigare rolle. Skilnaden mellom historiekulturen i mellomalderen og den som rådde mellom 1500 og 1650 dreier seg delvis om større omfang i form av 31 historieverk, men viktigare er ein meir mangfaldig historiekultur. Historieskrivinga i mellomalderen oppstod innanfor rammene av klosteret eller hoffet, den var oppteken med kongar og kristendom og den nytta eit avgrensa tal med formverk. Unionane med Sverige og Danmark og det gradvise tapet av dynastisk sjølvstende resulterte i ei historieskriving med ei meir distinkt lokal orientering, sjølv om det dynastiske utsiktspunktet ikkje forsvinn heilt av syne. Verket til Beyer heiter trass alt Om Norgis rige og kombinerer det dynastiske og det byhistoriske (kap. 6).

1650 markerer overgangen til den tredje perioden – som strekkjer seg til 1800. Eg skal gå nærare inn på denne todelinga av tidleg moderne tid etter kvart, men stikkord er innføring av einevelde i Danmark-Noreg (1660), verknaden av prentepressa og framveksten av yrkeshistorikarar som Holberg som ei tonegjevande gruppe på 1700-talet. Historieskrivinga mellom 1650 og 1800 tel heile 162 verk. Mangfaldet i formverk er framleis stort, faktisk større enn i tida før 1650, samstundes som historiefeltet gradvis får ein klarare identitet. Sjølv om både forfattaren av Historie Norwegie og Beyer syner eit medvit om seg sjølve som historikarar og kva det inneber å skrive historie, er historikarane etter 1650 langt meir opptekne av historie som vitskap. Ein vitskapleg signatur blei etablert gjennom merksemd kring arbeidsmåte, i all hovudsak handsaming av kjelder, men òg tankar om historiekunsten (ars historica) blei oftare gjenstand for diskusjon etter 1650. Historiografisk dialog, referansar til og bruk av tidlegare historieskriving som eitt grunnlag for (å plassere) eiga historieskriving, blei langt vanlegare – og for yrkeshistorikarane eit krav. Med yrkeshistorikarane vende òg den dynastiske historieskrivinga attende, men no med ei større vekt på det nasjonale. Den lokale orienteringa frå tida mellom 1500 og 1650 forsvann ikkje, men det er truleg rett å seie at historiekulturen på 1700-talet blir todelt: yrkeshistorikaren som skreiv dynastiske historier på den eine sida, og amatørar – prestar og embetsmenn – som opprettheld ei sterk og varande interessa for regionen og byen (kap. 13).

Denne boka er oppteken med arbeidsmåtar, historiesyn og forteljingar i historieskrivinga om Noreg før 1800. Ho drøftar 210 historieverk, mange utførleg og andre meir rudimentært. Desse 210 historieverka utgjer mykje historieskrivinga om Noreg før 1800, men ikkje alt. Eg har avgrensa korpuset langs somme dimensjonar, avleia frå denne definisjonen av historieskriving: «ein sjølvstendig og forteljande tekst som krinsar kring den norske fortida». Historieskriving føreset med andre ord skrift, teksten må vere av ei slik lengd og av ein slik art at han kan meisle fram ei forteljing og teksten må handle om fortida. Forståinga av det norske lagd til grunn i denne framstillinga utelet altså historieskriving som berre marginalt handlar om det norske, og dessutan historieskriving om ikkje-norske tilhøve forfatta av historikarar med tilhald i Noreg.

Forfattaren av Historia Norwegie, Beyer og Holberg syner alle til utfordringar med det å skrive historie, knytte til mangel på kjelder og den konkrete handsaming av kjelder. Slike moment fell inn under det eg kallar arbeidsmåtar, medan tankar kring dei overordna rammene for å forstå fortida innlemmar eg i omgrepet historiesyn – som òg omfattar historiefilosofi5 og det eg kallar kunnskapssyn.6 Arbeidsmåtar dreier seg altså om kjelder, innsamling – og tilnærming til kjelder, men òg om historikaren: korleis etablerer historikaren autoritet som ein kjennar av fortida, kva dygder målber historikaren, og korleis er dialogen med andre historikarar og historieverk. Historiesyn, på den andre sida, rettar merksemda mot vendepunkt og drivkrefter i den historiske utviklinga, med ei særleg vekt på rolla til religion, og såleis òg mot dei erkjenningsinteressene som er med på å styre den historiske undersøkinga.7 Om spørsmåla eg stiller er mykje dei same som i nyare historiografisk forsking, tilfører den samanliknande arbeidsmåten ein ny inngang til materialet. Arbeidsmåten er ikkje strengt systematisk, men han opnar for samanlikning både langs og på tvers av tidsaksen.8 Det omfattande tidsspennet, 1000–1800, gjer samanlikning utfordrande, ettersom kontekst (politisk, religiøs og kulturell) og kjeldemateriale er i stendig endring og målber store skilnader. I møtet med slike utfordringar har mi løysing vore at eg stiller om lag det same settet med spørsmål til kjeldematerialet (historieskrivinga), og desse spørsmåla dreier seg altså om arbeidsmåtar, historiesyn og forteljingar.

Innanfor ein slik komparativ arbeidsmåte er det tre andre sider ved tilnærminga det avslutningsvis er verdt å nemne. Eg er for det første oppteken av dialogen mellom forfattar/verk og intendert publikum. I botnen for dette ligg ei overtyding om at tekstar, i dette høvet historieskriving, kan forståast betre om ein tek omsyn til krinslaupa til teksten. I tida fram til 1650, då historieskrivinga mest sirkulerte i form av handskrifter, orienterer eg meg ved hjelp av tankane til Brian Stock kring «tekstlege samfunn (textual communities)».9 Teorien, som legg vekt på teksten – eller tolking av ein tekst – som grunnlaget for sosial integrasjon, hjelper meg til å fange særtrekk ved ein handskriftkultur der ein tekst blei formidla skriftleg, auralt eller munnleg – og der det ikkje fanst ein klar tanke om intellektuell eigedomsrett. Samstundes understrekar teorien kor viktig teksten var som referanse for kunnskapssyn – særleg frå 1000-talet og frametter. For tida etter 1650, prega som denne er av trykkjekunsten, nyttar eg meg av tankar kring ålmenta- og ålmentedanning for å forstå verknadene av institusjonalisering av lærdomskulturen og kanskje viktigast, den auka dialogen på langs og tvers langs fleire og sosialt breitt samansette ålmenter.10 Innanfor ei slik ramme lokaliserer eg andre moment viktige for å forstå den dansk-norske historiekulturen slik som framveksten av forfattar-egoet, etablering av nye og sjølvstendige historiefelt og vitskapleggjering – tankar om kva som gjer historie til ein vitskap.

For det andre nyttar eg meg av eit breiare tekstomgrep enn det som er vanleg innanfor historiografiske undersøkingar. Eg er sjølvsagt oppteken av teksten slik han har blitt overlevert, men eg er òg interessert i det Gérard Genette kallar «parateksten»: tekstane som omgjev sjølve teksten.11 Viktig i dette arbeidet har vore paratekstar slik som forfattarnamn (til dømes anonymitet), verktitlar, dedikasjonar, føreord og referansar.12 Sjølv om Genette understrekar at parateksten er eit historisk skiftande fenomen,13 er det langt enklare å nytte tilnærminga på eit utval av (endelege) prenta tekstar enn på eit der dei opphavlege handskrifta er tapte, og alt ein sitt att med, er seinare kopiar. Analysane eg føretek, er difor mest baserte på det prenta korpuset – og dei er heller ikkje systematiske. Eg håper likevel at òg historieverka frå mellomalderen kan dra nytte av eit tekstomgrep som rett nok står i dialog med teksten (historieverket), men som like mykje viser utover teksten – til den funksjonen tekstane som omgjev teksten har på eit publikum.14

Ei tredje tilnærming dreier seg om dei historiske forteljingane. Eg har allereie vore innom dei viktigaste typane: historieskriving som krinsar kring det dynastiske, det lokale og den som tek utgangspunkt i byen. Det finst somme verk, slik som Om Norgis rige, som kombinerer fleire typar (dynastisk historie, lokal- og byhistorie). Det finst òg andre typar av historieskriving, slik som naturhistorie, økonomisk historie, kulturhistorie, religionshistorie, lærdomshistorie og verk innanfor historiekunsten (ars historica), men desse er både få i talet og dukkar i all hovudsak opp først i siste del av 1700-talet. Klassifiseringa botnar i kva eg reknar som den primære undersøkingseininga i eit historieverk, om det no er kongar (det dynastiske), byen eller kultur. Ettersom det store fleirtalet av historieverk fell inn under tre typar, dynastisk historie, lokal- og byhistorie, er det framfor alt grunnforteljingane i desse eg har vigd merksemd. Det ligg primært eitt siktemål bak å introdusere forteljingsomgrepet, og i den tilknyting, forteljingsteori eller narratologi: å vise korleis grunnforteljinga er etablert og blir skriven fram, og dessutan dialogen mellom grunnforteljinga og andre forteljingar – forteljingar som kan utdjupe ei grunnforteljing (sideforteljing) eller motforteljingar.15 Ramma for denne boka tillèt ikkje mange systematiske forteljingsanalysar, men dei som finst, tilfører vonleg ein ny dimensjon til historieskrivinga.


DEL I. 1150–1300

FRAMVEKSTEN AV EIN HISTORIEKULTUR

 

Forfattaren av Historia Norwegie framhevar tre moment som grunnleggjande i framstillinga av Noreg: geografisk utbreiing, dynastisk historie og kristninga. Ingenting av dette er særskilt for islandsk-norsk historieskriving. Alle tre momenta er del av den latinske krøniketradisjonen slik han tok form frå 700-talet og framover. Røtene går attende til den romerske antikken, i all hovudsak Sallust, Livius og Tacitus, som overførte til mellomalderen ein tradisjon som nettopp la vekt på geografi som ramme for ei kronologisk strukturert politisk historie. Det er helst det siste momentet, kristninga, som utgjer det særleg mellomalderske bidraget til krøniketradisjonen. Den angelsaksiske munken Beda, som i første del av 700-talet forfatta ei historie om den angelsaksiske kyrkja, målbar altså ein ny type historie, i kraft av at det var kristninga av Europa som skulle skrivast fram. For Beda og andre historikarar var det eit poeng å syne kontinuiteten mellom Romarriket og det mylderet av etterfølgingsstatar som oppstod i kjølvatnet av oppløysinga av riket på 300- og 400-talet.

Geografi, dynasti og religion speglar då òg viktige historiske utviklingar i tida mellom 500 og 1500. For den historieskrivinga som oppstod i det islandsk-norske kulturområdet, er rikssamling og statsdanning ei grunnleggjande forståingsramme. Det kan diskuterast om Harald Hårfagre sist på 800-talet faktisk lykkast med å gjere seg til einekonge, men for historikarane som skreiv fleire hundre år seinare, på 1100- og 1200-talet, var Harald utvilsamt rikssamlaren som la grunnlaget for dei neste byggjeblokkene i den norske mellomalderstaten. Av desse byggjeblokkene var ingen viktigare enn kristendommen – personleggjord av dei to kristningskongane Olav Tryggvason og Olav Haraldsson som i siste del av 900-talet og byrjinga av 1000-talet forsøkte å innføre den nye religionen. Kristendommen var ikkje berre ein ny religion som ikkje aksepterte religiøst mangfald, men han kom òg med ideologisk tankegods som kristne kongar kunne nytte for å styrke maktposisjonen. Men verken rikssamling, kristning eller den varsame utviklinga av statleg administrasjon var i stand til å hindre maktkampar utover på 1000-talet – som kulminerte i det som gjerne er kalla borgarkrigstida (1130–1240). Konflikten fekk ei ny retning i styretida til Sverre Sigurdsson (1177–1202), i kraft av at Sverre som leiar for birkebeinarane nedkjempa Magnus Erlingsson – som stod i spissen for baglarane. Konflikten heldt fram òg under den siste store mellomalderkongen – i alle høve om me skal følgje dei samtidige historikarane – Håkon 5. Magnusson. Den lange styretida til Håkon, frå 1217 til 1263, resulterte i indre statsdanning blant anna i form av utbygging av den kongelege administrasjonen, men òg ytre ekspansjon i kraft av at Harald styrte over eit Noregsvelde som innlemma Shetland, Orknøyene, Hebridane, Man, Færøyane, Grønland og Island.

Norsk mellomalderhistorie stoggar sjølvsagt ikkje med Håkon, men den islandsk-norske historieskrivinga gjer i stor mon det. Det finst rett nok nokre blad av ei soge om Magnus Lagabøte – og dessutan kompilasjonen Flateyjarbók frå siste del av 1300-talet – men slikt bleiknar samanlikna med kva som blei skrive i eit intenst hundreår, mellom 1150 og 1250. Dei eldste verka er på latin. Me har møtt det eine, Historia Norwegie, truleg skrive mellom 1160 og 1175. Eit andre latinsk verk, forfatta av Tore Munk (latinisert til Theodoricus Monachus) er frå kring 1180. Men det aller eldste historieverket er ein helgenbiografi. Mellom 1150 og 1160 blei nemleg minnet om kristningskongen Olav Haraldsson heilaggjort i form av Passio et miracula beati Olavi. Medan den tidlegaste historieskrivinga på latin føyer seg inn i eit felleseuropeisk uttrykk, representerer den norrøne historieskrivinga eit karakteristisk fenomen. Ágrip er det eldste av desse verka på morsmål, forfatta kring 1190 av ein anonym forfattar, truleg med tilhald i Nidaros. Dei neste hundre åra rommar ikkje mindre enn fjorten kongesagaer på norrønt. Fleire av forfattarane, både dei anonyme og dei me kjenner identiteten til, hadde tilhald på Island – med Snorre Sturlason som den mest kjende. Mange av verka byggjer på kvarandre, ettersom seinare historikarar låner frå tidlegare historieverk.

Denne historieskrivinga speglar som nemnt ei utvikling der rikssamling, kristning og statsdanning er byggjeblokker, men det er òg slik at desse byggjeblokkene la eit viktig grunnlag for at denne islandsk-norske historieskrivinga dukka opp nettopp i andre del av 1100-talet. Kristendommen førte med seg ein skriftkultur av ein viss storleik, med nedslag i kloster, kongehoff og framfor alt erkesetet i Nidaros, samstundes som kongemakta såg seg tent med å styre framstillinga av fortida. Fleire skreiv trass alt på oppdrag frå kongar med intensjon om å legitimere kongen og kongedømet. Det nære bandet mellom historieskrivinga og kongemakta er elles det som best forklarar at hundre og femti år med stor aktivitet brått tok slutt kring år 1300: stordomstida knytt til det norske høgmellomalderkongedømet var på hell. Unionstida eit knapt hundreår seinare svekte ytterlegare aspirasjonane om å vidareføre den forma for dynastisk historieskriving som karakteriserte mellomalderen. Då norsk historieskriving dukka opp att midt på 1500-talet, var det difor ikkje primært i form av dynastisk historie, men som ei historieskriving som tok utgangspunkt i det lokale.


1. Historieskriving 1000–1500

Frå det som allereie er sagt om historieskrivinga i perioden 1000–1500, har me etablert fleire haldepunkt for å definere eit utval tekstar. Vekta på geografi, kongar og kristning utgjer eit tematisk haldepunkt, medan framveksten av intellektuelle sentra og ein skriftkultur av eit visst omfang utgjer ein andre markør for framveksten av historieskriving. Fleire band til europeisk historieskriving, i form av språk, litterære modellar og studieopphald har òg vorte understreka. I ljos av definisjonen av historieskriving sett fram ovanfor, «ein sjølvstendig og forteljande tekst som krinsar kring den norske fortida», blir den tidlegaste historieskrivinga såleis ein kombinasjon av verk på latin og norrønt forfatta på Island og i Noreg – ei islandsk-norsk historieskriving. Forskinga om den tidlegaste historieskrivinga er prega av usemje. Det er usemje om identiteten til forfattarane – som òg inkluderer geografisk tilknyting. Det er semje om at mange av verka står i samband med kvarandre, men mange meiningar om retninga og innhaldet i desse. Mykje av usemja har opphav i få og stundom òg fragmentariske tekstoverleveringar. Perioden i Skandinavia er særs kjeldefattig; me veit til dømes nesten ingenting om innhaldet i bibliotek, og når det gjeld spørsmål om intellektuelle miljø, er dette knapt meir enn kvalifiserte gjettingar. Konteksten for denne tidlege historieskrivinga må altså avleiast frå sjølve tekstane, frå historieskrivinga.

Spørsmål om forfattar, overleveringshistorie og kjeldeverdi har prega forskingsdiskusjonen – særleg den eldre og filologisk orienterte. Spørsmåla har slett ikkje berre filologisk interesse – sjølv om somme av diskusjonane kanskje har det. Dei er heilt grunnleggjande for å kunne fylle historiekulturen med innhald. I mangelen på kunnskap om opphavssituasjon, intellektuelle lån og publikum blir to andre moment særleg viktige: historiesyn, og i tilknyting til dette, spørsmålet om funksjonen til historieskrivinga. Det er først i dei siste tiåra at slike spørsmål har blitt tekne opp med tyngd, og her har særleg Sverre Bagge gjort nybrotsarbeid ved å analysere islandsk-norsk historieskriving, især den til Snorre Sturlason, ikkje som isolert frå samfunnet, men som djupt innlemma i samfunnstankar- og strukturar.1 I så måte speglar tilnærminga til Bagge nyare historiografisk forsking. I si moderne form vaks nemleg historiografi, altså historie om historieskriving, fram på 1960- og 1970-talet, som eit resultat av eit ønske om å forstå eit historieverk på sine eigne premissar. Merksemda blei såleis retta mot historiekulturen – tankemønster, språk, sosiale konvensjonar og dessutan kommunikativ infrastruktur.2

Kva er historieskriving?

Historieskriving var i antikken så vel som mellomalderen eit laust definert felt.3 På 1100-talet gjev William av Malmesbury oss eit sjeldan innblikk i dette landskapet:

… Når eg no har utforska dei ulike delane av etikken, bøyer eg meg for den øvste majesteten, fordi det syner seg spontant for dei som studerer og rettar seg mot moralsk oppførsel, og særleg historie som, gjennom å nøyaktig felle store gjerningar ned i skrift, nyttar eksempel for å inspirere lesarane til å jakte på det gode og unngå det vonde.4

Om me førebels ser vekk frå at William plasserer historie øvst i lærdomshierarkiet – knytt til vekta på oppbyggjande eksempel – er historie skildra som eit felt med lause grenser til andre disiplinar. Det fanst ikkje ei særleg utdanning i historie, og det var helst i samband med retorikk og grammatikk at det var mogeleg å få undervisning i historie.5 Ulike litterære former, slik som brev, genealogi og exemplum, blei alle nytta – gjerne i kombinasjon.6 Ei rekkje omgrep refererer til historieskriving, slik som historia, chronica, annales og gestae, men det er uhyre vanskeleg å sjå at forfattarane er konsekvente og endå vanskelegare å knyte slike omgrep til ei klar forståing av formverk (sjanger).7 Det finst einskilde unnatak: Peter av Blois differensierte på 1100-talet mellom fem typar av prosa (dictamen) i form av eit hierarki der historie (historia) følgde etter brevet og blei etterfølgd av testament, polemikk og utleggingar (expositione).8 Hierarkiet blei derimot ikkje følgt opp i praksis. Gervase av Canterbury er òg rekna som unik då han differensierte mellom «krønike» og «historie»: historikaren er omstendeleg og elegant, medan kronikøren er direkte og målretta.9 Gervase skreiv på andre halvdel av 1100-talet, men sjølv ikkje på 1400-talet er det mogeleg å tale om krønika som ei distinkt form.10

I ljos av ein slik fragmentert europeisk historiekultur er det frå ei side relativt greitt å setje opp ei oversikt over islandsk-norsk historieskriving. Korpuset er både velkjent og godt utforska. Definisjonen – «ein sjølvstendig og forteljande tekst som krinsar kring den norske fortida» – fører til at fleire grupper med historieskriving er utelatne. Ei rekkje islendingsagaer, kring 40, rører ved norsk historie, men det er vanskeleg å hevde at dei mest krinsar kring det norske.11 Sjølv dei som vier særleg merksemd til norske kongar, gjer det på ein slik måte at det islandske er i framgrunnen. Ei rekkje europeiske verk som kort er innom periferien i nord og Noreg, er òg utelatne. Det same gjeld for framstillingar om skattlanda i Noregsveldet slik som Orknøyene, Færøyene og Grønland.12 Fordi definisjonen viser til ein forteljande tekst, utelet han òg runer. Sjølv om runer gjerne er omtala som eit tredje skriftspråk i Skandinavia i mellomalderen, i lag med latin og norrønt, inneheld denne typen epigrafikk ikkje ei historisk framstilling av ei viss lengd. Langt dei fleste runeinnskriftene som har overlevd, er dessutan eigedomsmarkørar: desse skulle synast like mykje som lesast.13

Definisjonen avgrensar altså historieskrivinga, men ikkje på vilkårlege måtar. Som oversikta nedanfor syner, rommar den islandsk-norske historieskrivinga i mellomalderen 17 verk – frå biografien om Olav den heilage midt på 1100-talet til Flateyjarbók frå siste del av 1300-talet.14 Forfattarane, der identiteten er kjend, er norske eller islandske, medan verka, der me kjenner opphavssituasjonen, anten er skrivne i Noreg eller på Island. Eg har nytta meg av aksepterte formverk for å inndele historieskrivinga, men som me skal sjå, det er ikkje vasstette skott mellom desse. Helgenbiografiar, eller hagiografi, er ei første form. Her finst det fire verk, blant anna Passio Olavi – ein biografi om Olav den heilage frå kring 1050–1060. Det andre formverket, synoptisk historieskriving, omfattar tre verk (Historia Norwegie, De antiquitate regum Norwagiensium og Ágrip). Dei er alle forfatta i siste del av 1100-talet, og har det til felles at ambisjonen er å gje ei «samantrengd» eller «kortfatta» (synoptisk) oversikt over norsk historie med eit særleg fokus på geografi, kongar og kristning. Den tredje forma, kompendium, er meir omfattande og inkluderer dei tre norrøne verka Morkinskinna, Fagrskinna og Heimskringla. Heller ikkje desse verka er det mogeleg å tidfeste nøyaktig, men mykje tyder på at dei blei til i tidsrommet 1220–1236. Samtidshistoriene utgjer eit fjerde formverk, i kraft av at framstillingane krinsar rundt samtidige eller nær-samtidige kongar. Det finst fem slike sagaer, med Sverris saga frå kring 1200 som den første og Magnúss saga frå første del av 1280-talet som den siste. To historieverk passar ikkje inn i desse formverka. Det eine, ei framstilling om ferda til ei gruppe nordmenn og danskar til det heilage landet (Historia de profectione Danorum in Hierosolymam) frå kring 1200, må vel helst plasserast som ei av mange krosstogskrøniker som oppstod i kjølvatnet av det første krosstoget (1095–1099).15 Det andre verket som heller ikkje passar inn i formverka ovanfor, er òg det siste historieverket i mellomalderen: Flateyjarbók, frå slutten av 1300-talet, er mest av alt ein kompilasjon av tidlegare historieskriving, først og fremst kongesagaene.

Historieskriving (1000–1500)



	 
	Tittel

	Forfattar

	Ferdigstilt

	Språk

	Formverk

	Hs.

	Profesjon




	1

	Historia Norwegie

	Ukjend (norsk)

	1160–1175

	Latin

	Synoptisk verk

	7

	Munk




	2

	De antiquitate regum Norwagiensium

	Tore munk

	Kring 1180

	Latin

	Synoptisk verk

	5

	Munk




	3

	Ágrip af Nóregskonungasǫgum

	Ukjend (norsk?)

	Kring 1190

	Norrønt

	Synoptisk verk

	1

	Geistleg/ prest (?)




	4

	Passio et miracula beati Olavi

	Ukjend (norsk)

	1150–1160

	Latin

	Helgenbiografi

	7

	Geistleg/ erkebiskop Øystein (?)




	5

	Óláfs saga Tryggvasonar

	Odd Snorresson

	Kring 1190

	Latin/ norrønt

	Helgenbiografi

	1

	Munk




	6

	Helgisaga Óláfs konungs Haraldssonar

	Ukjend (Snorre Sturlason?)

	Kring 1200

	Norrønt

	Helgenbiografi

	1

	Geistleg/ munk (?)




	7

	Historia de profectione Danorum in Hierosolymam

	Ukjend (norsk)

	Før 1202

	Latin

	Krosstogskrønike

	3

	Geistleg/ kannik




	8

	Morkinskinna

	Ukjend (islandsk?)

	Kring 1220

	Norrønt

	Kompendium

	1

	Geistleg/ munk (?)




	9

	Fagrskinna

	Ukjend (norsk?)

	Kring 1225

	Norrønt

	Kompendium

	6

	Ukjend




	10

	Heimskringla

	Snorre Sturlason (?)

	1225–1236

	Norrønt

	Kompendium

	6

	Høvding




	11

	Sverris saga

	Karl Jonsson

	Kring 1200

	Norrønt

	Samtidshistorie

	4

	Abbed




	12

	Bǫglunga saga (den eldste)

	Ukjend

	1209–1218

	Norrønt

	Samtidshistorie

	2

	Ukjend




	13

	Bǫglunga saga (den yngste)

	Ukjend

	1220-talet

	Norrønt

	Samtidshistorie

	1

	Ukjend




	14

	Hákonar saga Hákonarsonar

	Sturla Tordarson

	1265

	Norrønt

	Samtidshistorie

	13

	Skald




	15

	Magnúss saga

	Sturla Tordarson

	1279–1284

	Norrønt

	Samtidshistorie

	1

	Skald




	16

	Óláfs saga Tryggvasonar en mesta

	Ukjend

	Kring 1300

	Norrønt

	Helgenbiografi

	7

	Geistleg/ munk (?)




	17

	Flateyjarbók

	Jon Tordsson & Magnus Torhallsson

	1387–1394

	Norrønt

	Kompilasjon

	1

	Munk





Karakteristiske sider ved historieskrivinga

Frå denne oversikta er det fleire ting å merke seg. For det første, langt dei fleste verka er skrivne innanfor ein periode på hundre år, frå midt på 1100-talet til midt på 1200-talet.16 Kontrasten til historieskrivinga i tidleg moderne tid er stor, ettersom historieskrivinga frå tida 1500–1650 fordeler seg relativt jamt utover perioden (kap. 6). Det finst neppe eitt svar på kvifor ei historisk interesse blei nedfelt i skrift frå siste del av 1100-talet, men faktorar som rikssamling, kristning, skriftleggjering og europeiske impulsar spela truleg alle ei rolle. Kvifor denne historieskrivinga brått tok slutt på andre halvdel av 1200-talet, har gjerne blitt forklart ved å syne til det politiske – i form av den gradvise svekkinga av det sterke høgmellomalderkongedømet i Noreg. Om det er slik som Birgit Sawyer har hevda, at dynastisk historieskriving i Norden hadde som mål å kommentere kongemakta, kan dette bidra til å forklare kvifor ho forsvann i Noreg og Danmark i forlenginga av konsolidering av sterke kongedøme – og dessutan kvifor historieskriving byrja seinare i Sverige.17 Frå ein europeisk ståstad er det òg eit poeng at historieskrivinga endra seg i siste del av mellomalderen. Munkar tok framleis ansvar for å skrive store dynastiske krøniker, men dei blei relativt sett færre.18 Lokalhistorie og kanskje særleg byhistorie blei viktigare, samstundes som det er ein tendens til at blikket blei retta innover.19 På 1100-talet vaks det dessutan fram ei ny interesse for fortida i den forstand at fleire sosiale grupper såg det som nyttig å kartleggje fortida på meir omhyggelege måtar,20 ei meir kritisk historieskriving.21

Historieskrivinga er, for det andre, relativt einsarta. Dette har delvis å gjere med at ho er sentrert innanfor ein periode på hundre år, men det har òg å gjere med dei mange og komplekse relasjonane mellom verka. Formverka utvikla seg altså omtrent på same tida, og dei er alle prega av den såkalla «sagastilen».22 Stilen er, for det første, individorientert der sjølv perifere historiske karakterar kan få stor merksemd. Den er vidare strukturert kring relativt få episodar som lett kan utvidast. Forfattaren er, for det tredje, attendetrekt – i form av at han sjeldan gjev seg til kjenne i teksten. Nøyaktige skildringar av fysiske landskap er eit fjerde trekk,23 medan eit femte trekk dreier seg om lita interesse i retorisk språkføring, få litterære digresjonar og hyppig bruk av dialog og talar.24 Kontrasten er stor til historieskrivinga mellom 1500 og 1650. Ho omfattar rett nok fleire verk (31), men det er framfor alt mangfald når det gjeld historietypar og formverk som må understrekast. Det same gjeld for europeisk historieskriving i mellomalderen som i tillegg inkluderer verdsleg biografi, sjølvbiografi, lokalhistorie, byhistorie, institusjonshistorie og universalhistorie.25Talet på formverk kan diskuterast, men oversikta illustrerer uansett det langt større mangfaldet innanfor den europeiske historiekulturen. Det finst ingenting i denne historieskrivinga som liknar på lokalhistoriene frå karolingartida26 eller på regionale krøniker frå 1100- og 1200-talet.27 Byhistorier, som auka i mengd på 1100-talet og for alvor etablerte seg på 1200-talet, er sjølvsagt òg fråverande.28 Heller ikkje rimkrøniker, eit viktig innslag i dansk og særleg svensk historieskriving i seinmellomalderen, finst det spor av.29 Medan den europeiske historiekulturen målbar større mangfald, blei den islandsk-norske historieskrivinga faktisk endå meir homogen – uttrykt i den sterke posisjonen til norrønt. Tolv av 17 verk er på norrønt, og etter 1200 er alt på norrønt. Sjølv om morsmålet byrja å bli nytta i europeisk historieskriving på 1100-talet, først med den tyske Kaiserchronik (kring 1150),30 var det framleis slik at latin dominerte gjennom heile 1300-talet.31 Dei tidlegaste eksempla på historieskriving på morsmål var òg gjerne omsetjingar32 – ikkje sjølvstendige verk.33 Saman med historieskriving frå sør- og austslaviske område står altså det islandsk-norske korpuset i ei særstilling når det gjeld den avgrensa bruken av latin.34 Anonymitet er derimot ikkje eit særtrekk ved denne historieskrivinga.35 Om seinare forsking har gjetta seg til forfattarane av over halvparten av verka (ti av 17), er det i beste fall berre fire verk som i samtida var knytt til ein spesifikk forfattar. Anonymitet var eit vektig innslag i den europeiske historiekulturen,36 men kanskje ingen stader meir markant enn i islendingesagaene.37 Heller ikkje innslaget av lekfolk som forfattarar er eit særtrekk ved denne historieskrivinga, sjølv om talet (tre av 17 verk) er høgare enn for Europa som heilskap38 – og vesentleg høgare enn til dømes i Bøhmen, Ungarn og Polen der lekfolk berre unnataksvis skreiv historie så seint som på 1300-talet.39

Fortidshistoriene

Skandinavisk historieskriving er gjerne sagt å ta til kring 1100, og då i form av helgenbiografiar.40 Nokre tiår seinare, i 1133, forfatta islendingen Ari Þorgilson eit verk om busetjinga og kristninga av Island, Íslendingabók (Libellus Islandorum). Verket fanst kanskje i to versjonar, på latin og norrønt, men det er berre den latinske som har overlevd.41Tapt er òg eit verk av Sæmund Frode, som framstilte ti kongar etter Harald Hårfagre, men me har eit dikt, Nóregs konungatal (kring 1190), som truleg summerer opp framstillinga til Sæmund.42 Eit latinsk verk med tittelen Catalogus regum Norwagiensium har heller ikkje overlevd.43 Me veit ikkje nøyaktig når desse verka gjekk tapt, men dei var i omløp kring 1200 og blei nytta av forfattarane av kompendia. Frå eit slikt magert utgangpunkt44 rommar åra mellom 1160 og 1230 langt det meste.45

Overordna er denne historieskrivinga, saman med den frå Normandie, Ungarn og delvis Skottland, prega av ei vekt på fortida på kostnad av samtida.46 Ho blir som nemnt delt opp i tre grupper, der ei første gruppe dreier seg om tre synoptiske verk. Historia Norwegie er truleg eldst.47 Kanskje er det forfatta i krinsen kring kongehoffet av ein med studieopphald i eit dansk og/eller eit tysk (saksisk) lærdomssenter bak seg.48 Eitt handskrift av skotsk opphav inneheld storparten av teksten, medan tre seinmellomalderske handskrifter frå Sverige og Orknøyene overfører delar av verket.49 Strukturen er tredelt – framstilling av topografien, kongehistorie og skildring av innføringa av kristendommen – og det sluttar brått med at kong Olav reiser frå England til Noreg i 1015. Kanskje dekte verket opphavleg norsk historie frå den mytiske byrjinga til midt på 1100-talet.50Tore munk eller Tjodrik munk (latinisert til Theodoricus Monachus) kjende ikkje til Historia Norwegie, men han nytta islandske kjelder.51 De antiquitate regum Norwagiensium («Om dei gamle norske kongane») frå kring 1180 er kjenneteikna av dei mange referansane til den europeiske lærdomskulturen.52 Mykje tyder på at Tore munk var benediktinarmunk og at han, som forfattaren av Historia Norwegie, hadde studieopphald i utlandet bak seg, kanskje i St. Viktor-klosteret i Paris.53 Fleire, som Steffen Hope, har argumentert overtydande for ei tilknyting til erkebispesetet i Nidaros.54 Kronologisk er verket ramma inn av Harald Hårfagre og Harald av Irland, og blant dei 34 kapitla plasserer han «digresjonar (digressiones)» – utdjupingar av emne som havstraumar og tidsrekning.55 Verket finst ikkje i handskrifter frå mellomalderen, men blei først oppdaga og kopiert på 1620-talet av Jakob Kirchmann (1575–1643), ein skulemeister i Lübeck.56 Medan forfattaren av Historie Norwegie og Tore munk skreiv på latin, er Ágrip (kring 1190) det første dømet på historieskriving på norrønt.57 Forfattaren er ukjend, men han var kanskje prest og hadde truleg tilknyting til Nidaros. Den einaste eksisterande kopien, frå første halvdel av 1200-talet, manglar både byrjing og slutt. Verket tek til med døden til Halvdan Svarte kring 860, og endar kring 1136 med innsetjinga av Inge Krokrygg som konge. Det er mogeleg, som Matthew Driscoll hevdar, at verket opphavleg dekte heile styretida til Halvdan Svarte og enda med tiltredinga til Sverre Sigurdsson i 1177.58

I den andre gruppa, hagiografi eller helgenbiografiar, spelar Olav Haraldsson (1015–1128), eller Olav den heilage, hovudrolla. Mykje tyder på at det fanst to latinske biografiar, men me sitt berre att med eitt verk, Passio et miracula beati Olavi («Lidingssoga og undergjerningane til den heilage Olav»).59 Verket er truleg sett saman medan Øystein Erlendsson var erkebiskop i Nidaros (1159–1188) – kanskje av han sjølv.60 Det er datert til mellom 1150 og 1160 og finst i to versjonar – ein lang versjon frå gamalnorsk homiliebok og ein kortare versjon.61 Av fire norrøne verk om Olav den heilage62 har to overlevd: Olavssagaen i Heimskringla og Helgisaga Óláfs konungs Haraldssonar. Helgisaga, som òg går under namnet «Den legendariske sagaen om Olav den heilage», finst i eitt norsk handskrift frå midt på 1200-talet.63 Forutan Olav den heilage blir òg Olav Tryggvason (995–1000) vigd merksemd i form av latinske helgenbiografiar. Den første av tre biografiar, gjerne referert til som Óláfs saga Tryggvasonar, blei skriven av den islandske munken Odd Snorresson kring 1190.64 Den latinske versjonen er gått tapt, og verket finst berre i ei norrøn omsetjing frå kring 1200. Ein biografi forfatta kring 1200 av Gunnlaugr Leifsson har òg gått tapt. Alt som finst, er eit fragment på norrønt innlemma i den tredje biografen om Olav Tryggvason, Óláfs saga Tryggvasonar en mesta («Den store sagaen om Olav Tryggvason») frå siste del av 1200-talet. Dette verket er mest av alt ein kompilasjon basert på sagaen om Olav Tryggvason frå Heimskringla, men med somme sjølvstendige tillegg. Desse verka står, som dei synoptiske, i intrikate samband med kvarandre så vel som med andre skrifter.65

Dei såkalla kompendia utgjer ei tredje gruppe. Her finst tre historieverk, alle på norrønt: Morkinskinna (kring 1220), Fagrskinna (kring 1225) og Heimskringla (kring 1225–1236). Morkinskinna er truleg eldst, frå kring 1220, og er kanskje forfatta ved det islandske benediktinarklosteret Munkaþverá. Manuskriptet har 37 blad og dekkjer perioden frå Magnus den gode (1034) til Øystein Haraldsson (1155), men fleire meiner at det opphavleg strekte seg til 1177 då Sverre Sigurdsson blei konge.66 Medan Morkinskinna truleg var eit førelegg for dei to andre kompendia, er det vanskeleg å konkludere eintydig om kjeldegrunnlaget. Ein munnleg tradisjon var nok viktig, og det same var det tapte Hryggjarstykki. Viktigast var likevel ein tapt kompilasjon, gjerne kalla «den eldste Morkinskinna», men blant anna på grunn av seinare interpolasjonar er det uhyre vanskeleg å konkludere sikkert om forholdet mellom dei to.67 Av formmessige særtrekk er det særleg å merke seg eit stort tal Þættir – korte framstillingar om islendingar i utlandet.68 Fagrskinna er gjerne sett på som å ha tilknyting til hoffet til Håkon Håkonsson.69 Verket er vanlegvis tidfesta til kring 1225, men det er òg dei som landar på 1235.70 Identiteten til forfattaren er ikkje kjend, og det er heller ikkje mogeleg å avgjere om han var norsk eller islandsk – sjølv om det slett ikkje manglar klare og tidvis nasjonalt orienterte standpunkt frå båe sider.71 Fagrskinna tek som Ágrip til med Halvdan Svarte og sluttar med borgarkrigane mellom Magnus Erlingsson og birkebeinarane. Trass i mange forsøk på å etablere relasjonar mellom historieverk er det først med Fagrskinna at det er mogeleg å konkludere meir sikkert. Morkinskinna, Ágrip og biografiane om Olav Tryggvason og Olav den heilage blei heilt sikkert nytta.72 To manuskript av det som truleg var Fagrskinna gjekk tapt i den store bybrannen i København i 1728, men det blei teke tre kopiar av kvart manuskript i siste del av 1600-talet.73

Heimskringla – «En sammenhængende fremstilling af den norske kongeæts historie»74 – er det mest kjende historieverket om Noreg frå mellomalderen. Det er òg det lengste, det mest ambisiøse og det som har blitt mest utførleg granska. Snorre, ein av dei mektigaste høvdingane på Island i første del av 1200-talet, forfatta truleg Heimskringla mellom 1225 og 1235 – i kjølvatnet av ei vitjing til Noreg og eit møte med Håkon Håkonsson (1218–1120). Snorre blei verken prest eller biskop, men mykje tyder på at han utover å lese og skrive òg hadde ein viss latinkunnskap.75 Funksjonen til verket har blitt heftig diskutert – frå å bli sett på som oppbyggjeleg litteratur til eit skrift som ønskte å åtvare islendingane mot den ekspansive norske kongemakta.76 Utover Heimskringla har Snorre òg blitt vurdert som forfattar av «Den legendariske sagaen om Olav den heilage» (mest fordi store delar er innlemma i Heimskringla), og dessutan siste delen av Den yngre Edda (Háttatál) og Egilssaga.77 Snorre er altså rekna som forfattaren av Heimskringla,78 men det finst ingenting i verket som syner direkte til han. Dei få samtidige og nær-samtidige referansane til Snorre som historieskrivar gjev heller ingen klare haldepunkt.79 Den første direkte koplinga mellom Heimskringla og Snorre frå 1500-talet er like problematisk, ettersom ho neppe baserer seg på andre kjelder enn dei me har tilgjengelege i dag.80 Det finst difor dei som avviser at Snorre er forfattaren,81 medan andre meiner at han berre stod bak delar av Heimskringla – som forfattar eller ein slags redaktør.82 Me veit elles lite om korleis verket opphavleg såg ut – til dømes om inndelinga i dei ulike sagaene var der frå starten av.83 Ulikt dei andre kompendia, strekkjer Heimskringla seg mykje lenger attende i tid – til tida då Ynglingekongane styrte. Ynglingesagaen, basert på dikta Ynglingatal og Háleygjatal som kanskje går attende til høvesvis 800- og 900-talet, skildrar 27 kongar, mange av dei svenske.84 Heimskringla endar, som Morkinskinna, i 1177 med at Sverre blir konge. Verket er overlevert i fleire handskrifter, men seks er rekna som særleg viktige.85

Samtidshistoriene – og ein kompilasjon

I motsetnad til den synoptiske historieskrivinga og kompendia, der kvar gruppe truleg blei til innanfor periodar på tiår, stiller det seg annleis med dei såkalla samtidshistoriene. Sverris saga er eldst, følgd av den eldre og den yngste Bǫglunga saga og Hákonar saga Hákonarsonar, medan Magnúss saga truleg er skrive kort tid etter bortgangen til Magnus Lagabøte i 1280. Kronologisk må difor Sverris saga plasserast i same periode som dei synoptiske verka, medan dei to versjonane av Bǫglunga saga er forfatta mellom 1209 og tidleg 1220-tal – tett på den kronologiske ramma for kompendia. Samtidshistoriene vektlegg ein konge, til skilnad frå fortidshistoriene som femnar om fleire kongar og vanlegvis ein lengre kronologisk periode. Sverris saga er såleis ramma inn av styretida til Sverre, frå 1177 til 1202. Delar av sagaen, kanskje heile, er skrivne av Karl Jonsson, ein islandsk abbed som kom til Noreg i 1185. Me veit lite om opphavssituasjonen, men det kan hende, som Ludvig Holm-Olsen har peika på, at han på førehand hadde planlagt å skrive eit sagaverk om dei norske kongane. Kanskje var verket tenkt som ei fortsetjing av sagaen til Eirik Oddson, det no tapte Hryggjarstykki, som skildra Harald Gille og sønene Inge og Sigurd.86 Det opphavlege handskriftet er gått tapt, men talet på kopiar kan tyde på at sagaen fann eit publikum: han finst i fullstendig form i fire handskrift frå mellom 1300 og 1400, og dessutan i fleire ufullstendige versjonar. Det er vanleg å dele sagaen i to, sjølv om det er usemje om når den første delen, Gryla (som tyder skremsel), sluttar. To skilsetjande hendingar, slaget på Kalvskinnet i 1179 (kap. 38) eller slaget ved Fimreite i 1184 (kap. 95), er dei vanlegaste forslaga. Gryla har blitt sett på som propaganda, og det er ikkje usannsynleg at den er skrive vinteren 1185–1186 – truleg under oppsyn av Sverre.87 Den andre delen er etter alt å dømme forfatta etter Sverre døydde i 1202. Forfattaren er ukjend, men truleg var han islending og geistleg. Framstillinga er meir annalistisk og ikkje minst meir balansert – jamført med Gryla som vektlegg ståstaden til Sverre.88

Denne etter måten rike handskriftsituasjonen står i kontrast til Bǫglunga saga. Sagaen er i røynda to kongesagaer om birkebeinarkongane Håkon Sverresson, Guttorm Sigurdsson og Inge Bårdson på den eine sida, og baglarkongane Erling Steinvegg og Filippus Simonsson på den andre. Den kortare versjonen finst i to handskrifter, medan det ikkje finst ein fullstendig norrøn versjon av den lengste teksten: den er berre overlevert i omsetjinga til Peder Clausson Friis frå slutten av 1500-talet.89 Sagaene startar der Sverris saga sluttar, i 1202. Medan den kortare versjonen sluttar i 1209, går den lengste fram til Inge Bårdson (1217). Den kortare sagaen gjev ei nøytral skildring av striden mellom birkebeinarane og baglarane. Mykje tyder på at den blei nedskriven ikkje lenge etter 1209, kanskje av ein «prestlærd mann i hirden, kanskje en skriver ved kanselliet».90 Den lengre versjonen er fyldigare og meir detaljert, men òg meir tendensiøs: det er ikkje vanskeleg å oppdage sympatiar for birkebeinarane.91 Denne versjonen er truleg forfatta tidleg på 1220-talet, kanskje i fleire omgangar.92

Kontrasten er stor til Hákonar saga Hákonarsonar. Ikkje berre veit me kven som skreiv sagaen og når dette blei gjort. Den har òg overlevd i ei rekkje handskrifter, sjølv om ingen inneheld sagaen i den opphavlege forma. Forfattaren var Sturla Tordarson (1214–1284), brorson til Snorre Sturluson. Sturla var presteutdanna, men arbeidde som høvding, skald, lovkunnig og sagaskrivar.93 Mykje tyder på at Sturla tidleg fekk rykte som sagaskrivar,94 og at dette var grunnen til at Magnus Lagabøte henta han til Noreg for å skrive soga om faren.95 Sagaen, fullført i 1265, tek til i 1203 og skildrar livet og kongsgjerninga til Håkon Håkonsson fram til han døydde i 1263: ein første del framstiller ungdomstida, ein andre del samstyret med Skule fram til 1240, medan den tredje delen er vigd til einekongedømet (1240–1263).96 Verket har overlevd i fem handskrifter frå mellomalderen, og dessutan i 20 seinare papirkopiar – meint for danske granskarar i København.97 Saman med Sverris saga er Hákonar saga Hákonarsonar det næraste me kjem eit vanleg innslag innanfor den europeiske historiekulturen, offisiell historieskriving.98 Sturla skreiv på oppdrag frå kongen og nytta seg av kjelder kring kongehoffet, men utan at det fargar sagaen i særleg grad. Kanskje er framstillingsforma mest av alt eit resultat av at Sturla sjølv ikkje hadde opplevd det han skildra. Forma er uansett fjernt frå både Heims kringla og Sverris saga – verk Sturla må ha kjent til. Sagastilen, knytt til episodar av eskalerande konflikt, er i stor grad erstatta av ei biografisk tilnærming.99 Verket inneheld rett nok 120 kvad, men kvada har ikkje same funksjon som i kompendia. Då det ikkje fanst samtidige kvad, komponerte rett og slett Sturla sjølv fire kvad – eitt dikt om kvar av dei store utferdene til kong Håkon.100

Sturla stod òg bak Magnúss saga – skriven på oppdrag frå Magnus Lagabøte. Magnus døydde i 1280, men det er mogeleg at Sturla arbeidde og kanskje fullførte sagaen «i laupet av nokre vår- og sommarmånader i 1278».101 Sagaen har berre overlevd i fragment, i form av eit handskrift på to pergamentblad frå kring 1400 (AM 325 4).102 Det har blitt spekulert i at delar av annalane til Gottskalk var med i den opphavlege sagaen – i kraft av stilistiske likskapar og dessutan informasjon om den siste perioden av styretida. Sagaen utgjer knappe ni sider i den moderne utgåva. Han tek til kring 1264, med ordsendingane mellom den skotske kong Aleksander og Magnus, og endar med forhandlingane mellom Magnus og erkebiskop Jon Raude i tida som leia opp mot Sættargjerda i 1277 – eit forsøk på grensedraging mellom konge- og kyrkjemakt. Fragmenta inneheld verken skaldestrofer eller sitat frå brev, og alt tyder på at Else Mundal har rett når ho hevda at planen har «vore å skrive ei kort og knapp soge».103

Magnúss saga er den siste sjølvstendige sagaen, men ikkje det siste historieverket frå mellomalderen. Óláfs saga Tryggvasonar en mesta frå kring 1300 er mest av alt ein kompilasjon, ettersom nesten alt i sagaen er henta frå tidlegare verk.104 Det er likevel tvilsamt om forfattaren såg på seg sjølv som kompilator; verket viser rett nok til fleire skriftlege førelegg enn tidlegare helgenbiografiar, men elles målber forfattaren ingen nye observasjonar kring kompilasjon. I så måte skil sagaen seg frå Flateyjarbók, ei samling av i all hovudsak kongesagaer frå siste del av 1300-talet.105 Verket er nemleg ein genuin kompilasjon – i tydinga at kompilatorane, Magnus Torhallsson og Jon Tordsson, hadde klare tankar om den kompilatoriske verksemda (sjå kap. 3). Pergamentsprøver og indikasjonar frå teksten sannsynleggjer at verket blei sett saman mellom 1387 og 1394, men at einskilde tillegg kan stamme frå siste del av 1400-talet.106 1394 er fastsett med utgangspunkt i at ei annalistisk oversikt av historia frå skapinga endar nettopp i 1394. Denne oversikta, formidla i diktform (Hyndluljoð), er elles eit unikt innslag i Flateyjarbók. Verket, som er overlevert i eitt rikt illustrert handskrift på 225 blad,107 var kanskje ei gåve til den unge kongen Olav Håkonsson, men det er, som Elizabeth Ashman Rowe har peika på, like truleg at boka var meint for bruk ved klosteret.108 Me veit lite om lagnaden til handskriftet på 1400- og 1500-talet, og det er først midt på 1600-talet at verket blir oppdaga på nytt.109

Eit historieverk som òg skil seg ut er Historia de profectione Danorum in Hierosolymam. Verket er ei krosstogskrønike.110 Forfattaren er rekna som norsk, frå Tønsberg, men verket vektlegg dansk-norske samband111 – og ikkje islandsk-norske. Skriftet, som truleg er forfatta i siste del av 1190-talet og i alle høve før 1202, inneheld tre delar.112 Ein første del (kap. 1–6) framstiller bakgrunnen og førebuinga av krosstoget, den andre delen (kap. 7–17) skildrar den tidlege delen av ferda, medan tredje del (kap. 18–27) framstiller ferda frå Noreg til det heilage landet og attende.113

Lesarar og tilhøyrarar

Frå det som allereie er sagt om historiekulturen, kjem det ikkje overraskande at me veit særs lite om publikum for historieskrivinga i denne perioden. Samfunnet var tufta på munnleg kommunikasjon, med einskilde skriftkulturelle øyer folkesette av geistlege.114 Det fanst lærdomsinstitusjonar i Bergen, Oslo, Trondheim, Hamar og Stavanger, men utan at det er mogeleg å få klarleik i verken kven som var del av miljøa, korleis dei fungerte og kva bøker som var tilgjengelege.115 Sameleis var det på Island: Det fanst ikkje eitt dominerande skriftkulturelt senter. I staden var det større gardar, kloster, bispedøme og jamvel nokre private skular som skaffa til vegar utdanning og som fungerte som skriftsenter.116

Om det er vanskeleg å få grep om lærdomskulturen, er det endå vanskelegare å seie noko sikkert om publikum. Med utgangspunkt i lover og brevmateriale er det mogeleg å sjå konturane av lokale ålmenter,117 men det er ikkje mogeleg å knyte historieskrivinga direkte til slike ålmenter. Kor ofte eit historieverk blei lese – eller om det blei lese i det heile – veit me rett og slett ikkje.118 Ei oversikt over handskrifthistoria er ikkje stort til hjelp, ettersom manuskripta er få og vanlegvis kopierte lenge etter at verket opphavleg blei skrive. Nesten halvparten av verka, seks av 17, har trass alt overlevd i berre eitt handskrift. Dei synoptiske latinske verka er overleverte i fleire handskrifter enn storparten av kompendia, men dette fortel altså ikkje mykje.119 Europeisk historieskriving målber same tendens,120 sjølv om det her finst verk som var populære (vurdert etter handskrifter og utbreiing).121 Målt etter handskrifter var truleg dei islandske fornaldarsagaene langt meir populære, ettersom kring halvparten av dei 25 sagaene har blitt overførte i over 50 handskrifter.122 Det er vanskeleg å konkludere annleis enn at publikum var avgrensa. Utover lån verk imellom finst det ingen direkte referansar til samtidig resepsjon. Publikum var nok helst lokalt, knytt til miljøet til forfattarane og kanskje òg til der verket blei kopiert. Det er likevel grunn til å tru at ein oppdragsgjevar – om det no var ein erkebiskop eller ein konge – ville ha interesse av å gjere verket kjent. Mange har meint mykje om kven desse kongesogene på norrønt var skrivne for, men klare prov finst ikkje. Mykje tyder på at Heimskringla var skriven for Håkon Håkonsson og kongehoffet,123 men verket fann kanskje òg eit lokalt publikum, fortrinnsvis på Island, formidla munnleg gjennom høgtlesing så vel som gjennom individuell lesing.124

I møtet med utfordringar knytte til publikum er omgrepet «brukarhorisont» nyttig, ikkje minst ved at det tek omsyn til den kommunikative konteksten.125 Munnleg overlevering, eller rettare sagt høgtlesing eller parafrasering, blir dermed innført som ein del av konteksten. Det finst rett nok ingen direkte referansar til munnleg formidling av desse historieverka, men både Historia de profectione og Sverris saga syner til høgtlesing av brev.126 Kanskje innebar formidling av dei latinske verka òg omsetjing. Brukarhorisonten blir dermed, i teorien, utvida frå å vere avgrensa til eit publikum kring kongehoff, erkebispesetet og skular til å femne om eit vidare lokalt publikum. Det er difor mogeleg, som Lars Boje Mortensen har peika på, at Tore munk kunne ha nådd eit lokalt publikum, sjølv om verket var på latin.127 Kanskje er det så langt teorisering fører oss; eit magert kjeldegrunnlag gjer at det er lite å hente på å nytte seg av dei mange typologiane kring lesing og resepsjon som er tufta på eit rikare kjeldemateriale – slik som i Tyskland og England.128

I jakta på publikum er det altså lite fruktbart å ta utgangspunkt i handskriftene og samtidig resepsjon; dei einaste referansane til publikum finst i historieverka – og dei er det ikkje mange av. I dette liknar korpuset på europeisk historieskriving som heller ikkje har stort å melde om intendert publikum – verken lesarar eller tilhøyrarar.129 Forfattaren av Historia de profectione viser til lesarar, men ettersom konteksten er eit topos om brevitas, er det usikkert kor mykje den er å lite på: «Det vil vere stoff til å fortelje mykje meir, men for ikkje å trøytte lesaren ved å trekkje forteljinga i langdrag vil eg heller sløyfe resten …».130 Heller ikkje ein referanse til eit lesepublikum frå pennen til Odd Snorresson – «kvar person som les sagaen»131 – kan lausrivast frå topos-universet. Hjå Tore munk er det eit topos knytt til historieskriving som underhaldning som blir skrive fram: dei mange digresjonane i verket blir rettferdiggjorde delvis ved at slikt er vanleg i antikk historieskriving og delvis ved at dei er underhaldande: «… digresjonar etter malen frå antikke krøniker er slett ikkje upassande for å glede lesaren …».132 Den mest utførlege observasjonen finst difor i Flateyjarbók, som syner til Orm Torljotsson, «ein klok og sannordig mann»: «Orm fortel at han høyrde kong Jatmund lese sagaen om kong Olav Tryggvason av den same boka som kong Olav sjølv hadde sendt kong Adalred frå Jerusalem.»133 Trass i få referansar til eit lesepublikum er det liten grunn til å tru at korpuset var meint berre for privat bruk. Slik historieskriving, for eige bruk, er rett nok ikkje eit ukjent fenomen i Europa i samtida,134 men slike verk utgjer likevel unnatak innanfor ein historiekultur der vekta gjerne låg på å appellere til eit større publikum.135 Det at vektige delar av korpuset er på morsmålet, gjev òg meining frå ein slik ståstad. Då Henrik 2. av England på 1100-talet ønskte eit historieverk på morsmålet, var dette nettopp for å nå eit mangfaldig publikum som ikkje nødvendigvis kunne latin.136

Saka stiller seg uansett annleis om vekta er på tilhøyrarar. Ikkje berre finst det fleire referansar, men det er òg eit visst samsvar mellom dei historieverka som har overlevd i flest handskrifter og talet på referansar til tilhøyrarar. Helgenbiografiane om Olav den heilage, den latinske Passio Olavi og den norrøne Helgisaga er dei verka som inneheld flest referansar. Hagiografi har gjerne blitt sett på som å ha ein sterk performativ dimensjon,137 ettersom dei var meinte for publikum som ikkje kunne lese.138 Det kjem difor ikkje overraskande at referansane til publikum i all hovudsak er å finne i seksjonane som skildrar mirakla i etterkant av martyrdøden – slik innleiinga til den andre delen (mirabilia) målber: «Det er verdt å fortelje litt om dei mange underverka som Herren gjorde for å syne kor heilag den arme martyren Olav var – slik at dei som høyrer (audientium), kan bli vekte til å love og setje pris på kjærleiken til Gud …»139 Konteksten for denne referansen til «dei som høyrer» er liturgisk; forfattaren skal hjelpe det kristne samfunnet til å forstå det heilage.140 Ikkje berre finst det slike referansar knytte til skildring av mirakla – slik som når forfattaren vender seg til «alle som høyrde (omnes, qui audierunt)» i samband med eit under der ein blind mann fekk synet attende.141 I tillegg er verket oppteke av å appellere til eit mangfaldig publikum. Munkar og prestar kunne ha nytta verket som kontemplativ lesing, og om somme av mirakelhistoriene blei sette fram som ein del av liturgien, er det òg mogeleg å sjå føre seg ei eller anna form for omsetjing frå latin til morsmålet. Den korte versjonen av Passio Olavi, kanskje meint som «korte liturgiske lesestykke»,142 ville i så fall vere godt eigna.

Munnleg kommunikasjon og eit publikum av tilhøyrarar er òg gjennomgangstonen i Helgisaga. Som i Passio Olavi er alle referansane plasserte i den avsluttande mirakelseksjonen. At forfattaren av Helgisaga har lånt frå Passio Olavi, er heva over all tvil. Det gjer tolkingane av referansane vanskelegare. Sameleis som med Passio Olavi har mirakelseksjonen eit munnleg preg. Eit mirakel i Miklagard (Konstantinopel) blir innleia med frasen «No kan de, godtfolk (goðer menn), få høyre (hæyra) eit vakkert under»,143 medan ei skildring av eit under i Trondheim blir presentert ved å vende seg til publikum på denne måten: «No skal de få høyre om den tilmålte straffa og om eit uvanleg under».144 Om det berre hadde vore for desse to referansane, som heller ikkje viser eintydig til eit publikum av tilhøyrarar, hadde det vore lett å avvise mirakeldelen som eit vedlegg som står i eit uavklart forhold til resten av verket når det gjeld intendert publikum. Men når forfattaren heilt avslutningsvis reflekterer over verket – med passasjar som ikkje er lånte frå Passio Olavi – er det igjen eit publikum av tilhøyrarar som blir trekt fram: «No skal me ende denne forteljinga slik at dei ikkje vert leie av denne lange og omstendelege talen vår, dei som har høyrt på. Det er tungt og mødesamt, og nesten over evne, å skrive opp eller å seie fram (skriva eða at sægia) dei herlege gjerningane …».145

Frå det me elles veit om den norrøne og europeiske skriftkulturen kring 1200, må det nære samkvemmet mellom det munnlege og det skriftlege bli understreka.146 I dette ligg det òg ein tanke om at litteratur i mellomalderen hadde ein grunnleggjande kollektiv funksjon.147 Det munnlege, i dette høvet opplesing, grip altså inn i det skriftlege på mange og grunnleggjande måtar. Det er lite truleg at verk av eit slikt omfang som Helgisaga blei lese opp i heilskap: omtalen av «denne lange, omstendelege talen vår» er eit retorisk topos med utgangspunkt i eit ideal om kortleik. I ein aural framføringssituasjon ville truleg berre delar av verket bli lesne opp. Sagastilen, med si individorientering og episodiske struktur kopla med ein attendetrekt forfattar og få digresjonar, vil i så måte eigne seg til høgtlesing.148 Kanskje kan somme av særtrekka til verket – uklår struktur, gjentakingar og kronologiske hopp – forklarast nettopp ved at forfattaren tenkte seg at det skulle bli framført, ikkje i heilskap, men i brokkar til eit publikum av tilhøyrarar.

Samtidshistoriene refererer òg til eit publikum av tilhøyrarar, om enn på noko ulik måte. Ein referanse finst i Sverris saga – i ein variant av føreordet som berre er overlevert i Flateyjarbók:149

Mange vil kanskje finne at denne forteljinga er vel lang, og dei lyt då søkje seg anna moro (annarrar skemtanar) som dei likar betre; men dei får høyre på, som heller vil det. Det er mitt håp at dei [publikum] er av båe slag, og eg tenkjer at vettuge og velseda folk tykkjer det er meir moro i historieforteljingar enn i slik tankelaus glede som det skal mange til for å more ein, når ein [person] med historieforteljing (sogum) kan gje moro til mange.150

Referansen har likskapar med den i Helgisaga, ettersom båe lener seg på eit ideal om kortleik. Ingen av referansane er spesifiserte med omsyn til publikum, men Sverris saga gjev noko meir kontekst. Det er, for det første, klart at forfattaren av føreordet såg på sogum som underhaldning. I dette ligg det at lengda på verket ikkje nødvendigvis avgrensar utbreiinga om det er tilstrekkeleg underhaldande. Eitt publikum ved hoffet er ganske innlysande, kanskje primært krigarar,151 men det er òg mogeleg å spekulere på om «folk» viser til eit større intendert publikum – til dømes lokale stormenn. Formidlingssituasjonen blir i tillegg vigd merksemd. Referansen til at «ein [person] med historieforteljing kan gje moro til mange», kan dermed syne til ei eller anna form for høgtlesing, og plasserer dessutan formidlinga av sagaen inn i ein velkjend arena, den offentlege formidlingssituasjonen.152 Referansane til opplesing av brev leiar oss i same retning – til eit samfunn der munnleg kommunikasjon framleis dominerer, men der skrift byrjar å få ein viktigare posisjon. Kanskje er det då slik at sagaen, eller delar av han, blei munnleg formidla i einskilde kontekstar (kongehoff, bispesete, ting), samstundes som heile eller delar òg kunne bli tileigna gjennom individuell lesing. Langt dei fleste av referansane til eit publikum av tilhøyrarar er altså generelle ved at dei ikkje spesifiserer publikum og berre unnataksvis konkretiserer formidlingssituasjonen. I så måte representerer framstillinga av den gamle kongen på dødsleiet i Hákonar saga Hákonarsonar ein av få konkrete referansar:

Medan han var sjuk, let han lese for seg, først latinske bøker (látínubækr), men då han synest det var for vanskeleg å følgje med og forstå, let han lese norrøne bøker (norrænubækr) både natt og dag, først sagaer om heilage menn (heilagra manna sögur), og då det var slutt på dei, let han lese kongesagaene (kounungatal) frå Halvdan Svarte og om alle Noregs kongar etter han … Då kongesagaene var lesne fram til kong Sverre, let han ta til med Sverres saga (Sverris sögu); den blei lesen natt og dag når han var vaken.153

Skildringa er ikkje berre unik ved at ho er konkret med omsyn til publikum og verk, men ho er òg det einaste dømet på resepsjon av kongesagaene innanfor ein norsk kontekst. Det er liten grunn til å tvile på at Håkon kunne ha interesse av å høyre på fortidssoger (kongesagaer) og samtidshistorie (Sverris saga), og det kan til og med vere at han forstod tilstrekkeleg latin til at han kunne følgje opplesing av «latinske bøker.» Hoffet til Håkon var trass alt eit skriftkulturelt sentrum, ikkje minst i kraft av omsetjing av fransk hofflitteratur – dei såkalla riddarsagaene (riddarsogur) med vekt på legenda om kong Arthur.154 Dei tidlegaste handskriftene av sagaen ser då òg ut til å vere tenkte til heimleg bruk.155 Men det heile treng ikkje vere noko meir enn eit topos; framstillinga har unekteleg likskapar med andre skildringar av store kongar med litterær hug på dødsleiet.156

Flateyjarbók inneheld ytterlegare ein konkret referanse til eit publikum av tilhøyrarar, i tåtten om Tormod Kolbjørnarskiold på vitjing hjå kong Knut i Danmark: «Ikkje veit eg om kven sagaen (sagan) handlar, men det veit eg at han fortel godt og morosamt (segir uel frå ok skemtiliga). Det er sett stol under han føre borda, og folk sit kring og høyrer på historia».157 Heller ikkje her er det heilt lett å bli klok på formidlingssituasjonen. Referansen til sagan kan vere til ein skriftleg saga, men det er heller ingenting i vegen for at referansen rett og slett tyder «forteljing». Kompilatorane av Flateyjarbók nyttar i denne samanhengen fire omgrep når dei viser til den tapte latinske versjonen av helgenbiografien til Odd Snorresson – «sett saman (saman sett)», «skrive (skrifat)», «komponert på latin (kompnat a latinu)» og «fortalt på latin (sagt j latinu)».158 Det er heller ikkje klart om slik formidling tok faste former, knytt til tid og/ eller stad, og appellerte til eit visst publikum. Det tåtten derimot målber, er ei oppfatning av historie som underhaldning. Sverris saga var av same oppfatning, medan Historia de profectione understrekar at framstillingar om fortida «kvikkar oss opp og pleier vår sans for det kunstferdige».159 Det er grunn til å tru at ei publikumsforventning om å underhalde var med på å prege historieskrivarane på 1100- og 1200-talet, men underhaldning var neppe den viktigaste motivgrunnen. Der underhaldning var det primære, slik som i dei omsette riddarsagaene, blir dette understreka.160 Endå viktigare er det at korpuset målber ei oppfatning av historieskriving som ein særskilt intellektuell aktivitet, knytt til ei byrjande feltforståing og avleia frå ein historiekultur som òg hadde europeiske forgreiningar (sjå kap. 2).


2. Historikarar i eit framandt landskap

«Eg har vurdert det som viktig, det mest ærbødige, kortfatta å skrive ned nokre detaljar om den gamle historia til dei norske kongane – som eg har lært frå iherdig gransking av det folkeslaget der minnet om slikt særleg er sagt å bløme, nemleg dei me kallar islendingar …».161 Slik formulerer Tore munk seg heilt i starten av den latinske noregshistoria si. Passasjen minner oss om at i tillegg til det dynastiske er forfattaren òg oppteken av si eiga rolle som historikar, av utfordringar med å skrive historie og meir generelt spørsmålet «kva er historie?». Passasjen minner oss òg på at dei som skreiv historie i mellomalderen, var geistlege, sjølv om historiekulturen hadde etter måten store innslag av lekfolk – islandske høvdingar, skaldar og sagaskrivarar. Historieskriving som profesjon, først institusjonalisert i form av embetet som kongeleg historieskrivar, ligg fleire hundre år fram i tid. I ljos av at historieskriving var eit endå lausare felt i mellomalderen enn det som møter oss etter 1500 (kap. 6), er det knapt overraskande at mangfald blir eit stikkord. Det fanst truleg kvalifikasjonar for det å vere historieskrivar,162 men det var ikkje mogeleg å utdanne seg til historikar. Historikarane sjølve hjelper oss berre i liten grad, sjølv om referansar til historieskriving som underhaldning og «moro» målber ein distinkt funksjon. Men historieskriving dreier seg ikkje berre om å underhalde. Tore munk nemner ikkje dette føremålet, og det gjer heller ikkje det andre latinske verket som markerte starten på historieskrivinga om Noreg, Historia Norwegie. For desse pionerane gjaldt det å etablere eit kollektivt minne om den eldste norske historia.163

Uavhengig av kva forfattarane sjølve såg på som funksjonen til historieskriving, er det for alle to moment som meir enn andre synleggjer historieskriving som eit eige felt. Kjelder og spørsmål om truverd spelar, for det første, ei heilt grunnleggjande rolle i kunnskapssynet. Bruk av strategiar for å etablere autoritet som historikarar er eit andre teikn på feltidentitet. Det som i mindre grad er identitetsskapande i denne perioden samanlikna med tida mellom 1500–1650 er historiografisk dialog – diskusjon av andre historikarar og historieverk. Til det var historiekulturen i mellomalderen for avgrensa – og truleg òg for munnleg i orientering. Det er berre Flateyjarbók frå siste del av 1300-talet som synleggjer historiografisk dialog, men då i tilknyting til kompilasjonsverksemd. I sentrum stod, som me skal sjå, spørsmålet om korleis manøvrere i eit landskap der historieforteljing slett ikkje var eit sjeldsyn, men der skriftfesting av fortida var nettopp det.

Korleis etablere autoritet som historikar?

All historieskriving inneheld strategiar for å etablere autoritet – eller det Herman Paul omtalar som «dygder» (virtues).164 Langt dei fleste av desse strategiane – og i alle høve systematisk bruk av slike – dukkar opp i antikk historieskriving.165 Strategiar blir nytta i dei synoptiske verka, men i mindre grad i kompendia. Ein strategi er å syne til omfanget av prosjektet. Forfattaren av Historia Norwegia gjer dette ikkje berre ved å omtale prosjektet som ei «storstilt oppgåve», men òg ved å grunngje kvifor oppgåva er av dette slaget: framstillinga må skildre det «fulle omfanget», ei oppgåve som presenterer ytterlegare utfordringar i og med at regionen er «omfattande». Amplificatio-retorikk er nytta for å synleggjere at det er ei stor oppgåve «å attskape genealogien til styrarane», samstundes som han rettar merksemda mot dugleiken til dei som vågar seg ut i eit slikt farvatn. Tore munk refererer ikkje direkte til utfordringane med prosjektet, men vektlegg som nemnt at historieskriving krev «iherdig gransking».

Der forfattaren av Historia Norwegia rettar merksemda mot tematikken, kongehistorie og kristning, er det altså kjeldene som står i sentrum for Tore munk. Han bruker – som dei seinare norrøne kompendia og i motsetnad til Historia Norwegia – skaldekvad, men det er ikkje råd å seie om desse fanst i skriftleg form.166 Kontrasten til Ágrip er slåande: Ikkje berre er verket på norrønt, men det manglar både føreord og den staffasjen og den tillagde lærdommen som forankringa i ein europeisk historiekultur tilfører dei latinske verka. Ein slik grunnleggjande likskap bør ikkje overskygge at det òg er skilnader mellom dei latinske verka. Historia Norwegie blir innleia med ein parafrase frå Cicero om vennskap som understrekar at «nesten ingen problem oppstår mellom gode venner».167 Dei som ikkje set pris på dette verket, blir, ved bruk av retorisk antitese, stempla som «avundsjuke», ytterlegare understreka ved at forfattaren refererer til den «bitande vondskapen frå slike menneske».168 Forfattaren av Historia Norwegie er altså oppteken med å etablere seg sjølv som autoritet – blant anna gjennom å alludere til det Cicero framfor alt var kjend for i mellomalderen – som ein eksepsjonell lærar (i retorikk) og autoritativ formidlar (av filosofi).169 Hjå Tore munk er det derimot kjeldene som etablerer autoriteten til verket. For Arne Odd Johnsen representerte han «den europeiske litteraturen sitt triumfale inntog i den norske bokheimen».170 Enkelte av dei europeiske kjeldene, som Plinius og Lucanus, har Tore munk truleg ikkje lese sjølv, medan andre – blant andre Paulus Diaconus, Sigebert av Gembloux og Hugh av St. Victor – kjenner han betre til.171 Bruken av dei europeiske kjeldene er heller ikkje alltid overtydande, i form av at han gjerne parafraserer i staden for å sitere, og dessutan feilsiterer og blandar saman kjelder.172 I denne vekta på skriftlege kjelder er Tore munk på line med europeisk historieskriving.173 På 1100-talet slo til dømes Johan av Salisbury fast at utan skrift ville ein ikkje kjent til verken heidensk historie- og filosofi eller den kristne truslæra.174 Men verken Tore munk eller andre differensierte mellom ulike typar skriftlege kjelder. Preferansen for krøniker framfor annalar, slik William av Malmesbury målber på 1100-talet, er fråverande.175 Det same er hierarkiet av skriftlege kjelder som gradvis etablerte seg i tida etter 1500 (kap.8).

Forfattaren av Historia Norwegie, til samanlikning, spesifiserer ikkje kva kjelder han byggjer på, om dei er skriftlege eller munnlege: «Eg jaktar ikkje etter å bli vidkjend som historikar (chronographus), og eg let meg heller ikkje affisere av smertene påførte av dei som vil kalle meg ein løgnar, ettersom eg ikkje har innlemma noko nytt eller ukjent frå tidlegare periodar, men berre følgt utsegnene til forfedrane mine».176 Desse «utsegnene» er både av skriftleg og munnleg art, men forfattaren diskuterer verken mangelen på kjelder eller utfordringar av kjeldetypane med omsyn til truverd. Slike moment er altså langt mindre problematisk enn dei er for Tore munk: Mangel på kjelder er truleg ei årsak til at han først tek til med Harald Hårfagre – og ikkje som forfattaren av Historia Norwegie – går attende til opphavet og dei såkalla mytiske kongane.177

Skilnaden på forfattarane er ingen stader meir openberre enn i den avsluttande delen av føreorda – som båe tek opp forholdet mellom å skildre fortida, samtidshistorie og statusen til eigne verk som forvaltar av eit kollektivt minne. Tore munk, i tråd med den vekta som tidlegare har blitt lagd på kjelder som garantist for truverd, knyter spørsmålet om sanning til kjeldene: «Dei framstillingane (narratione) som eg har følgt for å skrive ned dette, må bli haldne fullstendig ansvarlege for sanninga (veritatis) og truverdet (sinceritas) til framstillinga mi, ettersom eg berre har skrive ned ting eg ikkje har sett, men høyrt.»178 Funksjonen til historikaren blir dermed å formidle fortida slik ho kjem til uttrykk i skriftlege kjelder – men utan å ta ansvaret for feil som slike kjelder kan innehalde. Det er mogeleg at frasen «ikkje har sett, men høyrt (non visa sed audita)» kan referere til bøker, 179 men høgst truleg dreier det seg om munnlege kjelder. Tore går nemleg i dialog med ei vanleg haldning i europeisk historieskriving der det fanst eit hierarki med omsyn til munnlege vitne og informasjon: Forfattaren som augevitne blei rekna som særs truverdig, etterfølgd av informasjon frå første- og andrehandsvitne. Informasjon utan spesifiserte vitne, det Elisabeth van Houts kallar «rykte (hearsay)», hadde derimot ikkje same kunnskapsstatus.180

Forfattaren av Historia Norwegie har ei anna tilnærming til dette spørsmålet. Rett nok blir det òg her understreka at «utsegnene til forfedrane mine» er følgde, men forfattaren er langt meir offensiv på eigne vegner: «Om eg har oppdaga noko som fann stad i vår eiga tid som er verdt å minnast, har eg innlemma dette, ettersom eg har observert at gjerningane til mange menneske … dagleg forsvinn av syne på grunn av mangelen på skriftlege framstillingar.»181 Båe legg vekt på at dei er pionerar; Tore munk meinte trass alt at historieverket var det første av sitt slag.182 Det er likevel berre forfattaren av Historia Norwegie som presenterer seg sjølv som ein aktiv forvaltar av det kollektive minnet – ein «historikar (chronographus)». Då verket, ifølgje forfattaren, er det første av sitt slag, har det ei særleg viktig rolle i å skriftfeste den tidlege historia. Kanskje forklarar dette at forfattaren handsamar den mytiske forhistoria, og dessutan at han ikkje differensierer mellom mytehistoria og samtidshistoria med omsyn til truverd. Historia Norwegie, sett på som eit skriftfesta kollektivt minne, bind altså fortida – òg den fjerne fortida – saman med det samtidige og levande minnet. Ingen refererer eksplisitt til nytte – den mest vanlege funksjonen til historieskriving i antikken så vel som i mellomalderen183 – men det er vel vanskeleg å forstå den identitetsskapande funksjonen til eit kollektivt minne som noko anna enn nyttig. Å tileigne historieskriving eigenverdi og autoritet i kraft av at ho skaffar til vegar ny kunnskap er derimot framandt for dei synoptiske historikarane. Orderic Vitalis syslar rett nok med slike tankar på 1100-talet,184 men det er først mykje seinare at slikt tankegods får fotfeste – som følgje av eit temporalt medvit som differensierer mellom fortida og samtida, eller rettare sagt, fortida og historikaren.

Snorre og det kollektive minnet

Sjølv om kompendia, som alle er på norrønt, står fram som ei relativt einskapleg gruppe, skil Heimskringla seg ut. Verket er meir omfattande enn Fagrskinna, og det dekkjer ein lengre periode enn både Morkinskinna og Fagrskinna. Heimskringla er vidare karakterisert av syntetiserande ambisjonar, i form av at regional og lokal innslag blir innlemma i ei dynastisk ramme.185 Fleire har òg peika på at Snorre, i større grad enn andre, vurderer fleire sider av ei sak.186 Ikkje minst inneheld verket – i motsetnad til Morkinskinna, Fagrskinna og dessutan korpuset med islendingesagaer187 – eit føreord der Snorre presenterer seg som historikar:188

I denne boka let eg skrive opp gamle fråsegner om hovdingar som har hatt rike i Norderlanda, og som har tala dansk mål, såleis som eg har høyrt kunnige menn fortelje; og likeins noko om ættene deira, etter det eg har fått vite om dei. Noko av dette finst i dei ættelistene som kongar eller andre storætta menn har rekna opp ætta si i; men noko er oppskrive etter gamle kvede eller dikt om det som har hendt før i tida, som folk har hatt til å more seg med. Enda me ikkje veit visst at dette er sant, veit me likevel døme på at gamle kunnige menn har trudd det var sant.189

Slik startar fortalen i Heimskringla. Snorre understrekar, som dei latinske historikarane, at historieskriving står i samband med skrift og ein skriftkultur, og dessutan har som hovudfunksjon å etablere eit kollektivt minne.190 Meir seier faktisk ikkje Snorre om føremålet med verket.191 Refleksjonen har unekteleg eit pragmatisk preg, og liknar i så måte på forfattaren av Historia Norvegie si innlemming av fleire kjeldetypar. Kjeldene kan vere skriftlege så vel som munnlege. Snorre nemner her ættelister som døme på skriftlege kjelder, og «gamle kvede eller dikt» som eksempel på munnlege kjelder. Det er såleis ikkje tilfeldig at forfattaren av Historia Norvegie og Snorre er dei to einaste som handsamar mytehistoria og ynglingetida – som ikkje er å finne i skriftlege kjelder. Ei slik oppfatning av historie står ikkje berre i samband med eit pragmatisk forhold til kjelder, men er òg knytt til eit pragmatisk syn på sanning. Tvil, ei form for skeptisisme, dukkar opp, ettersom Snorre innrømmer – med referanse til dei munnlege kjeldene – at «me ikkje veit visst at dette er sant». Skeptisismen er ikkje djuptliggjande, illustrert av den påfølgjande setninga der Snorre innfører eit langt meir subjektivt kriterium for sanning: det at «gamle kunnige menn har trudd det var sant».192 I motsetnad til Tore munk, der sanning kviler på skriftlege kjelder, er det hjå Snorre «kunnige menn» som blir tillagde autoritet som sannferdige formidlarar av fortida. Snorre tilfører altså fleire dimensjonar i eit hierarki der forfattaren som vitne trona øvst, følgd av informasjon frå spesifiserte vitne og dernest rykte av ulike slag:193 det temporale («gamle»), det intellektuelle («kunnige») og det kollektive («menn»).

Slikt tankegods står i dialog med oppfatningar om sanning innanfor den europeiske historiekulturen.194 Det er mogeleg å tale om tre hovudsyn.195 Eit første syn kviler på ein korrespondanseteori som knyter sanning til fakta og introduserer ei rekkje faktorar som kan nyttast for å vurdere grad av sanning (slik som presisjon i attgjeving av namn, hendingar, kronologi og genealogiske rekkjer). Ei andre tyding av sanning er oppteken med meiningsdimensjonen: Historie blir nytta for å avleie universelle moralske sanningar – gjerne gjennom bruk av allegoriar og eksempel. Historie og historieskriving får altså ei rolle som «læremeister i livet» (magistra vitae). Det tredje synet kviler på eit koherensomgrep – der sanning blir etablert gjennom å samsvare med andre sanningar.196 Det er med utgangspunkt i eit sanningsomgrep som kviler på koherens at Snorre diskuterer dei munnlege kjeldene, skaldekvad, for dernest å diskutere skriftlege kjelder – med utgangspunkt i Íslendingabók.197Til sist reflekterer han over forholdet mellom dei to kjeldetypane – òg her med utgangspunkt i verket til Ari Frode:

Hjå kong Harald var det skaldar, og folk kan enno kveda deira, og kveda om alle dei kongane som sidan har vore i Noreg. Og me har retta oss mest etter det som er sagt i dei kveda som dei kvad for hovdingane sjølve eller sønene deira, og me tek alt det for sant som finst i desse kveda om ferdene eller slaga deira. Det er skaldevis å rose den mest, som dei nett står framfor; men ingen ville våge å nemne for mannen sjølv verk han skulle ha gjort, når alle som høyrde på, visste at det var berre løgn og vas, og han sjølv med. Det ville då vere hån og ikkje ros.198

I desse passasjane grunngjev ikkje berre Snorre kvifor skaldar og skaldekvad har det truverdet og den sanningsverdien han innleiingsvis har tillagt dei, men han peikar òg på kvifor desse er grunnleggjande for prosjektet. Snorre legg vekt på formidlingssituasjonen. I tråd med eit koherensomgrep om sanning er det vurderinga til publikum som er utslagsgjevande: dikting framført i ein offentleg samanheng framfor «høvdingane sjølve eller sønene deira». Subjektivitet, som unekteleg kan oppstå i ein slik formidlingssituasjon som ei følgje av «ros», er halde i sjakk av den same offentlege samanhengen: Publikum ville ha slått ned på «løgn og vas». Snorre kan difor ta «det for sant som finst i desse kveda», ettersom utsegnene i kvada openbert er i samsvar med det tilhøyrarane rekna som sant. Frå desse innleiande refleksjonane og avklaringane kring skaldekvad som munnlege kjelder går Snorre eit steg vidare og nyttar Íslendingabók som utgangspunkt for å diskutere forholdet mellom munnlege og skriftlege kjelder:

Presten Are den frode … var den første her i landet som skreiv opp hendingar, både gamle og nye, på norrønt mål … Og eg tykkjer at alt det som han seier, er utifrå påliteleg. Det var mykje til klok mann … Han skreiv, som han sjølv seier, om livet til dei norske kongane etter det som Odd, son til Koll Hallsson på Sida, fortalde; men Odd hadde lært det av Torgeir Avrådskoll, som var ein svært klok mann … Det var ikkje underleg at Are hadde god greie på gamle hendingar både her og utanlands, for han hadde lært av gamle og kloke folk, og sjølv hadde han god hug på å lære, og godt minne. Men kveda meiner eg det er minst mistak i, når dei er rett kvedne og forstandig uttydde.199

Desse refleksjonane er interessante av fleire grunnar. For det første, og med blikk på kva Snorre legg i historieskriving, er det openbert at Snorre plasserer Ari Frode i same kategori som seg sjølv – ein historikar som etablerer eit kollektivt minne om fortida i skriftleg form. Eit slikt bilete blir komplisert av at Snorre samstundes nyttar Ari Frode som kjelde. Han må dermed etablere truverdet til kjelda. Dette gjer han delvis ved å fokusere på Ari sjølv – «mykje til klok mann» med «god hug på å lære og godt minne» – og delvis ved å leggje vekt på kjeldene som Ari byggjer på – ei rekkje vitne som har det til felles at dei er «gamle og kloke folk». I motsetnad til skaldekvad, som er autoriserte gjennom den offentlege formidlingssituasjonen, finst det ikkje eit liknande verktøy som Snorre kan ta i bruk for å kvalitetssikre dei munnlege kjeldene til Ari.200 Dette er då òg ein av grunnane til at Snorre føretrekkjer skaldekvad framfor skriftlege kjelder. I tillegg dekte dei alle kongane i Noreg sidan Harald Hårfagre.

Historikaren i arbeid

Føreord, for alt det dei kan seie om forfattarintensjonar,201 har den utfordringa at dei ikkje nødvendigvis reflekterer kva forfattaren faktisk gjer. Særleg føreordet til Snorre må nyttast med varsemd, ettersom verken dei andre kompendia eller det store korpuset med islendingesagaer inneheld føreord.202 Preben Meulengracht Sørensen har, med utgangspunkt i islendingesagaene, hevda at autoritet blei etablert ikkje gjennom strategiar knytte til forfattaren, men til «traditionen som en upersonlig kilde til viden om fortiden».203 I så måte målber føreordet til Snorre ein forfattar som komponerer eit historieverk i samsvar med ein plan, ein arbeidsmåte og eit medvit om verket som kollektivt minne. Ulikt dei synoptiske verka er kompendia tause når det gjeld å etablere autoritet ved å presentere kor nyskapande og utfordrande prosjektet er. Heller ikkje eigne kvalifikasjonar blir trekte fram.204 Kompendia skil seg òg frå den tidlegaste historieskrivinga på morsmålet i England på 1100-talet, karakterisert som denne er av å låne strategiar frå latinsk historieskriving for å stå fram som seriøs historieskriving – ikkje underhaldning.205 Heller ikkje er det teikn på at den norrøne historieskrivinga rekna seg som underlegen den latinske – ulikt stoda var i det tyske riket på 1200-talet.206

Om me førebels ser vekk frå skaldekvada, er det berre unnataksvis at kjeldene, eller vitna, blir spesifiserte. Formuleringar som «dei seier» og «det er fortalt» er vanlege når forfattaren treng ekstern stadfesting. Direkte tale blir nytta både for å spesifisere kjelda og samstundes markere nærleik til førelegget – om enn i mindre grad enn i islendingsagaene.207 Det er i all hovudsak kongar som kjem til orde på denne måten. Forfattarane føretek òg vurderingar av vitne. Snorre er i føreordet oppteken av at informantane er «gamle», «kunnige» og fleire og kombinasjonar av slike temporale, intellektuelle og kollektive stadfestingar er nytta i alle kompendia. Referansane er ikkje mange, og langt dei fleste kviler på at det er eit kollektiv som stadfestar – «det er mange som fortel».208 Meir utførlege refleksjonar kring kjelder er det færre av. Heimskringla har flest, medan det er færrast i Fagrskinna. Dei krinsar likevel kring liknande moment: Utval og tolkingar er forsvara ved å syne til kjelder og truverd – og mangel på slikt. Både i Morkinskinna, Fagrskinna og Heimskringla blir det reflektert ganske likelydande om framstillinga av styretida til Harald Hardråde. Slik lyder det i Morkinskinna:

Me har ikkje fortalt om dei fleste av gjerningane hans. Dette er eit resultat av vår mangel på informasjon og vår motvilje med omsyn til å skrive ned historier som ikkje er stadfesta – sjølv om me har høyrt slike. For oss er det betre at framstillinga vår blir utvida i framtida enn at noko må fjernast frå denne versjonen.209

Stundom formidlar òg verka ulike versjonar av hendingar. Historia Norwegie inneheld éin slik diskusjon, Ágrip tre, medan Tore munk diskuterer ulike versjonar ved fem høve.210 Eit karakteristisk trekk ved desse diskusjonane er at dei set fram ulike syn, men inga endeleg vurdering av kva versjon som er den mest truverdige. Ágrip og Historia Norwegie liknar på kvarandre i den forstand at det berre er munnlege kjelder, eller vitne, som ligg til grunn for presentasjonen av ulike synspunkt. Bortgangen til Olav Tryggvason blir til dømes skildra på denne måten i Ágrip: «Nokre legg skylda på bøndene som tykte at hans styre var hardt og dei drap han på ei forsamling; nokre seier at han var i ferd med å inngå fred med sine kusiner, og at dei drap han etter forræderi frå Gunnhild Konungamodir. Dei fleste trur på dette.»211 Ikkje berre syner Snorre til ulike synspunkt på ei historisk hending,212 men han tek òg gjerne stilling til kva som er mest truverdig. Her diskuterer Snorre kva som hende med Håkon jarl på veg frå England til Noreg:

Om ferda hans kan me fortelje at skipet gjekk under, og at ingen blei berga. Men somme seier at skipet har vore sett nordanfor Katanes i kveldinga i hard storm, og veret stod ut på Pentlandsfjorden. Dei som trur dette, meiner at skipet dreiv ned i svelgen. Men det veit folk for visst, at Håkon jarl kom bort på sjøen, og at ingenting kom i land av det som på skipet var. Same hausten sa kjøpmenn i Noreg tidend om dette, som no kom ut over landa, at folk trudde jarlen var kommen bort. Men alle visste at han ikkje kom til Noreg denne hausten, og da var landet høvdinglaust.213

Sjølv om Snorre slett ikkje alltid er like utførleg i den historiske grunngjevinga,214 er viljen til å gå inn i slike diskusjonar ein av grunnane til at Heimskringla er halden høgare enn Morkinskinna og Fagrskinna. I denne diskusjonen dreg Snorre vekslar på den autoriteten han har opparbeidd seg. Bruk av «ålmenn kunnskap»retorikk («det veit folk for visst») blir kopla med den autoritative stemma til historikaren, før Snorre hentar inn ytterlegare vitne («kjøpmenn i Noreg»). Resonnementet kan verken kallast djuptloddande eller avansert, men det er unekteleg eit poeng at av kompendia er det er berre Heimskringla som inneheld slike diskusjonar som ikkje er førte innanfor rammeverket av kvad og vers.

Der dei synoptiske verka og kompendia med jamne mellomrom diskuterer ulike syn på fortidige hendingar, finst det berre éin slik diskusjon i Sverris saga. Den dreier seg om det viktige slaget på Norefjorden 15. juni 1184 – det endelege slaget mellom Sverre og Magnus Erlingsson: «No kan det synast for dei som høyrer på at, det ikkje er rimeleg, det som blir sagt om endelykta på slaget. Men no er det å fortelje kva det mest var – omfram lykka – som gjorde at sigeren snudde seg dit som det var minst von til».215 I motsetnad til slike diskusjonar i dei synoptiske verka og kompendia er ikkje forfattaren av denne delen av sagaen interessert i å gje ein alternativ og rimeleg versjon. Det er mogeleg at forfattaren reknar seg ferdig med slike diskusjonar etter å ha reflektert over kjelder og truverd i føreordet. Men ei manglande interesse for å gje alternative syn på viktige hendingar kan òg ha å gjere med ein stringent struktur – der den dynastiske forteljinga med kongen i sentrum set rammer for andre typar historie og, som her, for observasjonar som ikkje tilfører den dynastiske historia noko nytt.

Kjelder: mellom det skriftlege og det munnlege

Skriftlege kjelder spelar, som nemnt, ei langt mindre rolle enn munnlege – i alle høve med omsyn til observasjonar og refleksjonar kring kjeldetypane. Heimskringla inneheld faktisk berre to, Morkinskinna éin (som ho deler med Heimskringla), medan det ikkje finst nokon i Fagrskinna. Kompendia byggjer likevel på ei rekkje skriftlege kjelder, sjølv om omfanget er vanskeleg å fastslå. Fagrskinna nytta kanskje elleve skriftlege kjelder,216 Morkinskinna kviler, ifølgje Paul A. White, òg på normanniske kjelder,217 medan Heimskringla står i gjeld til fleire norrøne sagaer – og kanskje Gesta regum Anglorum frå pennen til William av Malmesbury.218

Sjølv om det heller ikkje er mange observasjonar kring skriftlege kjelder i Heimskringla, følgjer dei i stor grad malen lagd i føreordet. Den første refleksjonen om skriftlege kjelder dukkar opp i sagaen om Olav den heilage, og gjentek vurderinga om Are Frode frå innleiinga. Are er såleis «sannordig (sannsǫgull) og minnug (minnigr)», samstundes som vitna var så gamle at dei hugsa desse hendingane. Snorre går likevel eitt steg lenger enn i føreordet, då han synleggjer ytterlegare autoriteten til Are ved å spesifisere vitna: «… såleis har han sjølv sagt i bøkene sine, og i dei har han nemnt dei han hadde kunnskapen sin frå».219 Denne attendevendinga til Are Frode er mest av alt ein retorisk strategi som Snorre nyttar for å etablere sin eigen autoritet: Han tener nemleg som utgangspunkt for at historikaren Snorre tek ordet og styrer publikum inn i ein diskusjon om kor lenge Olav var konge i Noreg: «Men elles seier mange det slik [inkludert Are Frode], at Olav var konge over Noreg i 15 år før han fall; men dei som seier det, dei reknar det siste året Svein jarl var i landet med til styringa åt Svein; for Olav levde sidan i 15 år som konge».220

Hryggjarstykki, det tapte historieverket til Eirik Oddsson,221 dannar utgangspunktet for ytterlegare ein refleksjon kring skriftlege kjelder i Morkinskinna og Heimskringla:

No rettar forteljinga seg mot sønene til kong Harald, Inge og Sigurd, ifølgje framstillinga til den kloke og kritiske Eirik Oddsson. Forteljinga er i all hovudsak frå rapporten til høvdingen Håkon Mage, som var lendmann og fortalde om desse hendingane når dei først blei skrivne ned. Han sjølv og sønene deltok i desse felttoga og dei fleste slaga. Han kjende dei som er namngjevne her. Han som skreiv forteljinga, namngav òg ei rekkje truverdige menn som kjelder for framstillinga.222

Hall, som var son til lækjaren Torgeir Steinsson og var hirdmann hjå kong Inge, var med då dette hende. Han fortalde det til Eirik Oddson, og Eirik skreiv ned denne hendinga. Han skreiv ei bok som dei kallar Hryggjarstykki. I den boka er det fortalt om Harald Gille og to av sønene hans, og om Magnus Blinde og Sigurd Slembe like til dei døydde. Eirik var ein klok mann, og han var lange stunder i Noreg på den tid. Noko av forteljinga skreiv han opp etter det han hadde høyrt av Håkon mage – som var lendmann til Haraldssønene. Håkon og sønene var med i all denne striden og rådlegginga. Eirik nemner fleire menn som fortalde han om dette, kloke og sanntalande menn, som var til stades slik at dei høyrde og såg kva som gjekk for seg. Og noko skreiv han etter det som han sjølv hadde sett eller høyrt.223

Refleksjonane kring Hryggjarstykki synleggjer, for det første, ei vekt på å etablere truverdet til heile formidlingskjeda. Dei gjer dette på fleire måtar, delvis ved å understreke nærleik i tid og rom og delvis ved å vise til at vitna hadde praktisk erfaring med det dei rapporterte: Dei deltok i «felttoga og dei fleste slaga». For det andre er båe påpasselege med å vurdere truverdet til alle ledda i formidlingskjeda – frå «truverdige menn» til den «kloke og kritiske» Eirik Oddson. Til samanlikning tek Heimskringla det heile eit steg vidare; kontekstualiseringa er meir omfattande, i kraft av å skildre kva Hryggjarstykki handlar om, samstundes som fleire vitne i formidlingskjeda blir spesifiserte.224 Om det er skrint med diskusjon av skriftlege kjelder i kompendia, finst det endå mindre i dei synoptiske verka. Der forfattarane av Ágrip og Historia Norwegie knyter usemja til uspesifiserte munnlege vitne, skriv Tore munk seg sjølv inn i diskusjonen: Han seier klart frå at han «ikkje veit»,225 medan han i diskusjonen om bortgangen til Olav Tryggvason konkluderer med at «eg vågar ikkje seie kven av desse framstillingane som er den mest truverdige».226 Den viktigaste skilnaden mellom Ágrip og Historia Norwegie på den eine sida og Tore munk på den andre dreier seg altså om innlemminga av skriftlege kjelder og vurdering av munnlege kjelder:

Ifølgje einskilde fekk kongen seg sjølv og mor si døypt då han var der [i Rouen]. Andre hevdar at han blei døypt i England, men eg for min del har lese i «Historia om normannarane» at han blei døypt i Normandi av Robert, erkebiskop av Rouen … Men uavhengig om Olav blei døypt i Rouen eller i England, er det klart at han var av høg alder då han blei krona med martyrdød – som dei me bør stole mest på i slike saker, hevdar. Det er heller ikkje overraskande at dette kunne ha skjedd med Olav – i det landet som aldri har hatt ein kronikør (scriptor) med oppgåve å skrive ned gamle hendingar – sidan den velsigna Jerome skriv det same om Konstantin den store … nemleg at nokre meiner han var døypt i Bithynia då han var veldig gammal, andre i Konstantinopel og atter andre i Roma av den velsigna pave Sylvester – slik at i denne saka er det ikkje fastsett kven som skreiv sanninga (uerius scripserit).227

Ingen stad kjem vel arbeidsmåten til Tore munk klarare til syne enn i denne diskusjonen om kvar Olav Tryggvason blei døypt. Sjølv om Egil Kraggerud kan ha rett i at han har «en åpen og upartisk holdning til sine kilder»,228 dreier dette seg om skriftlege kjelder. For det første, i vurderinga av to munnlege versjonar trekkjer Tore munk fram ei skriftleg kjelde som endeleg dommar.229 Det er i den samanhengen interessant at det er i samband med den skriftlege kjelda at forfattaren dukkar opp, «eg». Truverdet som har blitt tillagt skriftlege kjelder i føreordet, blir dermed kopla saman med autoriteten som historikar. For det andre, Tore munk utset ikkje dei skriftlege kjeldene for prøving. Berre på to stader, i dei universalhistoriske innskota, reflekterer han over skriftlege kjelder. Den første vurderinga dukkar opp i seksjonen «om ulike oppfatningar når det gjeld å kalkulere tida frå verda si byrjing»: «Det er viktig å forstå at ingen stader i bøker er forvirringa større enn når det gjeld årstal. Dette kjem delvis av feil frå (av)skrivarane, men det har òg å gjere med manglande flid frå dei som har kalkulert».230 Passasjen er interessant, ikkje minst ettersom Tore munk utvidar primatet knytt til skriftlege kjelder frå føreordet. Det at han faktisk har reflektert kring årsakene til at skriftlege kjelder ikkje alltid er å stole på, kan indikere at han har føreteke liknande vurderingar òg i andre samanhengar. Eit skrint kjeldemateriale skapte utfordringar for Tore, og det er ikkje tilfeldig at dei to einaste diskusjonane dukkar opp der han har samanlikningsgrunnlag – der han kan presentere «ulike utrekningar frå ulike forfattarar».231

Innanfor ein europeisk historiekultur der forfattarane sjeldan diskuterer vitne, truverd og fortolking,232 er fortidshistoriene karakteriserte av dei gjer nettopp dette – om enn ikkje i stor omfang. Forfattarane er attendetrekte, men dei blir i ljos av eit slikt kunnskapssyn ikkje allvitande. Mykje tyder på at det er reint pragmatiske vurderingar som ligg bak; i motsetnad til europeisk historieskriving på 1100- og 1200-talet som i stor grad baserte seg på skriftlege kjelder, er det arbeidet med å kvalitetssikre munnlege kjelder som pressar fram refleksjon kring kunnskap. I kor stor grad forfattarane står i gjeld til eit samfunn tufta på munnleg samkvem, og ikkje minst, kva følgjer det munnlege har hatt for framstillingsforma, er umogeleg å avgjere.233 Særleg sagastilen har blitt diskutert; det er dei som meiner at den einsarta sagastilen knapt kan forklarast utan at ein føreset at han kvilte tungt på munnlege forteljingar, medan andre, slik som Theodore Andersson, tenkjer seg at forfattaren stod fritt til å velje både form og innhald.234

Om me reknar samtidshistoriene som ei gruppe, er fråvær av diskusjonar av kjelder og truverd eit karakteristisk trekk. Det finst nemleg ingen verken i Bǫglunga saga eller Magnúss saga. Forfattaren av Historia de profectione viser rett nok til augevitne som garantist for sanning,235 men elles blir ikkje kjelder og truverd diskuterte. Den lengste av samtidshistoriene, Hákonar saga Hákonarsonar, inneheld berre éin diskusjon. I framstillinga av eit av tokta til Birger jarl i Sverige understrekar forfattaren: «Det blei sagt mykje og mange ting om jarlen fordi han gjorde dette. Kva som blei sagt, kom mykje an på kven som talte – venner eller uvenner av jarlen».236 Til liks med forfattaren av Sverris saga blir usemje synleggjort, berre for at forfattarane, ikledd ein allvitande posisjon, går inn og avgjer kva ettertida bør ha kjennskap til. Passasjen inneheld òg den einaste, om ikkje djuptpløyande, refleksjonen i Hákonar saga Hákonarsonar kring subjektivitet: Det finst ulike syn, og desse er knytte til forskjellige erkjenningsinteresser. Meir oppsiktsvekkjande er det likevel at sagaen heller ikkje inneheld refleksjonar om forholdet mellom munnlege og skriftlege kjelder. Me veit Sturla hadde tilgang til eit større skriftleg kjeldemateriale, men utover breva er det særs få referansar til skrift og bøker. Sjølv ikkje krønika til Matthew Paris frå 1200-talet, som mange meiner utgjer den viktigaste inspirasjonskjelda, er vigd særleg merksemd.237 Den einaste direkte referansen er truleg til Bǫglunga saga, ettersom Sturla seier at «kongen kjempa med dei på Raunating, slik som det er skrive i sagaen om han».238 Om avstand er eit stikkord for den andre delen av Sverris saga, er dette ein endå betre karakteristikk av Hákonar saga Hákonarsonar. Dei munnlege vitna blir ikkje, som i dei synoptiske verka og særleg i kompendia, spesifiserte gjennom namn og stundom òg kontekst. I staden nyttar Sturla seg av variantar av formuleringa «det blei sagt». I dei tilfella der forfattaren tilfører ytterlegare informasjon, dreier dette seg om korte innskot der forfattaren, i kraft av sin allvitande posisjon, manøvrerer og sorterer ut informasjon. I einskilde høve dreier dette seg om å synleggjere at forfattaren har valt ut det sentrale,239 medan i andre samanhengar er det mangel på informasjon som blir framheva: «Det er ikkje sagt noko om seglasen før han kom austpå og segla inn i Viken».240 Berre ein sjeldan gong føretek Sturla vurdering av vitne – og det gjer han ved å referere til fleire vitne.241

Samtidshistoriene har altså mykje sams. Dei er, med unnatak av føreordet i Sverris saga, oppsiktsvekkjande lite interesserte i å diskutere kjelder og vitneverdi. Desse verka inneheld såleis færre forteljarstrategiar knytte til etableringa av identitet og autoritet. Historikarane trekkjer seg attende, og når dei dukkar opp i teksten, er det som allvitande forfattarar. Den som går lengst, er utan tvil Sturla: Resultatet er ein saga som i ettertida har fått lite skryt for litterære kvalitetar, men som i kraft av ein dokumentarisk stil med attendetrekt forfattar vanlegvis har blitt rekna som den mest truverdige av samtidshistoriene.

Hagiografi som historieskriving

Helgenbiografiar, eller hagiografi, blei lenge sett på med ublide auge. Religionskritiske historikarar på 1700- og 1800-talet avviste hagiografi. Historieskrivarar på 1800-talet var òg skeptiske, men nytta seg av helgenbiografiar der det ikkje fanst andre kjelder. Det er først frå 1970-åra, og kanskje særleg frå 1990-åra, at hagiografi har blitt etterrøkt på eigne premissar – og ikkje berre rekna som motstykket til den meir verdslege historieskrivinga.242 Felice Lifshitz snakka i 1994 om «hagiografiske tekstar som historiske forteljingar», og meinte med det at det først er etter 1100 at det er mogeleg å tale om ei samtidig forståing av hagiografi som skild frå historie og profeti, men utan at det av den grunn var klare skilje mellom felta.243 Honorius av Autun kan på byrjinga av 1100-talet såleis skilje mellom historie som fortel om fortida, profetiar som fortel om framtida, og hagiografi som «hyllar det evige livet».244 Korpuset med helgenbiografiar om norske kongar passar inn i ei slik ramme – dei er religiøse og dei har ein didaktisk karakter.245 Dei mange, om enn uklare, relasjonane mellom verk som ettertida har plassert i ulike formverk, er altså eit uttrykk for at samtida vurderte hagiografi som ein av fleire måtar for å skriftfeste eit kollektivt minne.

Med unnatak av Passio og Óláfs saga Tryggvasonar en mesta frå kring 1300 blei alle helgenbiografiane truleg forfatta innanfor eit relativt kort tidsrom mellom kring 1190 og 1200. Dei fire verka utgjer ein relativt stor del av korpuset, i alle høve samanlikna med anglo-normannisk historieskriving som manglar hagiografiske verk.246 Det er strengt teke berre Passio Olavi som kan plasserast innanfor latinsk hagiografi karakterisert ved at innhald (sapientia) blir vektlagt meir enn form (eloquentia).247 Biografien til Odd Snorresson om Olav Tryggvason, som opphavleg var på latin, står i ei mellomstilling, medan dei norrøne biografiane (Óláfs saga Tryggvasonar en mesta og Helgisaga Óláfs konungs Haraldssonar) har meir sams med sagaforma enn med latinsk hagiografi.248 Det er mogeleg at korpuset reflekterer den sterke veksten i biografiar innanfor den europeiske historiekulturen på 1100-talet,249 men mengda har truleg meir å gjere med hovudpersonane i helgenbiografiane – dei to store kristningskongane Olav Tryggvason og Olav den heilage.

Helgenbiografiane er mindre opptekne med kjelder og truverd. I dette følgjer dei europeisk hagiografi som ved å byggje på to formverk, vita og passio, opererte innanfor ein fast struktur som gav få høve for å tilføre ny informasjon.250 Faktisk er det berre Odd Snorresson som målber ei sterk orientering mot kjelder og truverd, medan den latinske Passio Olavi og dei to norrøne verka mest av alt er opptekne av å stadfeste mirakel.251 Særleg gjeld dette Passio Olavi, der forfattaren ikkje syner seg direkte i teksten, men berre formidlar ulike former for stadfesting. Den vanlegaste er å referere til vitne, gjerne i fleirtal: «No vil me fortelje om det underet som er på alle munnar …».252 Forfattaren kan òg syne delar av overleveringslekken, gjerne ved å spesifisere vitne: «Det me her fortel dykk, det har naboane sanna for oss».253 I eitt høve presenterer forfattaren fleire uavhengige vitne til same hendinga, knytte til større delar av overleveringskjeda: «Dette [ein mann som fekk røysta attende] har me først høyrt av presten der på staden, og sidan av sjølve abbeden og munkane som den unge mannen tente hjå, både før og etter».254 I atter andre høve er det forfattaren som har vitna om mirakelet («me har sjølv sett») eller sjølv snakka med vitne («ein ung mann fortalde meg med truverdige ord»).255 Utover desse referansane til munnlege vitne tyr forfattaren òg til fleire visuelle prov på mirakla: «Men til prov på at auga hans hadde blitt slått ut, hadde han framleis eit kvitt arr på augeloket».256

Samanlikna med denne nesten konsekvente, men eindimensjonale vekta på stadfesting syner forfattaren av Helgisaga ei noko breiare tilnærming til spørsmålet om kjelder og truverd. Forfattaren er synlegare,257 og trekkjer inn kjelder og vitne med formuleringa «det er sagt», «mange (marger)/nokre (sumir) seier»258 og «folk fortel (sægia menn)».259 Det er vanskeleg å sjå eit mønster, og inntrykket er at forfattaren bruker generiske og meir spesifiserte referansar om kvarandre. Berre éin einaste stad diskuterer forfattaren ulike versjonar av fortida, og det er i tilknyting til omdømmet til Olav:

Mange sa at han var hovmodig og rådriken, tyrannisk og hemngjerrig, påhalden og pengegrisk, rasande og vrang, stolt og storlåten, og høvding av denne verda i alle saker. Men dei som visste betre, kalla han mild og smålåten, godhjarta og grei, mild og mjuklyndt, vis og vensæl, trygg og trufast, omhugsam og ordhalden, gjevmild og gild, namngjeten og godlyndt, mektig og rettvis, god og var for synd, myndig og spak, og ein som er svært aktsam mot lovene til Gud og gode menneske. Dei som har sett Olav slik, har dømt rett slik det no stadig viser seg.260

Samanlikna med dei meir sofistikerte diskusjonane om forholdet mellom munnlege og skriftlege kjelder, og dessutan overleveringsrekkjer, frå dei latinske synoptiske verka og kompendia (Morkinskinna og Heimskringla), er det openbert at siktemålet er å sikre ettermælet til Olav – og ikkje å diskutere vitneverdi. Ved å forankre framstillinga i eit sanningsomgrep som krinsar kring meining, er det heller ingenting i vegen for å avvike frå fakta og til og med innføre fiktive element. I dette følgjer Helgisaga tanken om historie som «læremeister i livet»: ettersom sanninga skal skrivast fram gjennom ei vekt på gjerningar,261 blir framstillinga statisk og krinsar kring dygder meir enn individuelle særtrekk. Dei 21 eigenskapane som forfattaren av Helgisaga meiner karakteriserer ein rettvis konge, mot dei elleve dårlege, er såleis meinte som empirisk stadfesting av oppfatninga til «dei som visste betre».262

Odd Snorresson: helgenbiograf og historikar

Med denne diskusjonen om biografiane om Olav den heilage (Passio Olavi og Helgisaga) som eitt utgangspunkt vil eg drøfte biografien til Odd Snorresson. Verket om Olav Tryggvason har blitt vurdert på ymse vis, men det har aldri blitt trekt fram som nyskapande eller kritisk. «… hele hans fremstilling viser at kritik ikke var hans stærke side; han er meget lettroende …» var dommen frå Finnur Jónsson.263 «Det ser ikkje ut til at Odd Snorresson har arbeidd kritisk som Snorre», seier Magnus Rindal, før han legg til: «Han har truleg dikta delar av soga sjølv, der kjeldene traut».264 Og nettopp dette med dikting har stått sentralt i vurderinga av verket, ikkje minst for Lars Lönnroth som i 1960-åra meinte at verket var verdlaust som historisk kjelde.265 Nyare forsking har vore mindre oppteken av truverdet til soga og i staden vigd merksemd til forteljarstruktur, men utan at verket kjem stort betre utav eksaminasjonen: ein kaotisk struktur er i alle høve dommen frå Theodore Andersson.266 Slike vurderingar, og særleg den til Lönnroth, har teke merksemda vekk frå det eg er oppteken av, historiesynet og arbeidsmåtane til Odd:

Eg slår fast føre Gud og helgenane at det er meg ei glede å opphøgje den mest fullkomne kong Olaf Tryggvason … Det er betre å høyre på slike ting med glede enn å høyre på forteljingar til stemødrer sett fram av gjetarar – der ein aldri veit om det finst sanning fordi dei alltid reknar kongen sist i forteljingane … Eg vonar at gode menneske ikkje avviser denne framstillinga og ikkje er meir skeptiske eller tvilar på den meir enn det som er høveleg, for kloke menneske har fortalt oss delar av det som handlar om dei store handlingane hans, men lite om grunnlaget for den storstilte verksemda hans. Det skjer ofte at det usanne blir blanda med det sanne og me vil ikkje seie mykje om slikt, men me meiner at desse [vitna] vil syne seg å vere truverdige.267

Det at Odd skriv seg inn i ein hagiografisk tradisjon, er ikkje overraskande. Målsetjinga, «å opphøgje den mest fullkomne kong Olaf Tryggvason», er mest av alt eit forsøk på å appellere til eit geistleg islandsk publikum som var godt kjent med hagiografi. Eit slikt relativt lærd publikum er truleg med på å forklare måten Odd går fram på for å etablere autoritet som historikar, og ikkje minst, den etter måten store merksemda som blir vigd til kjelder og truverd – og då i hovudsak munnlege kjelder. Forklaringa er truleg at første delen av biografien (kap. 1–41), som handlar om Olav sin fødsel, ungdom, veg til kongemakta og handlingar som konge, anten er basert på verket til Tore munk eller eit skriftleg kjeldemateriale som båe forfattarane nytta.268 Odd har altså eit skriftleg kjeldemateriale som han kan følgje i første delen – og det er difor ikkje like viktig å diskutere dei munnlege kjeldene. I dei to siste delane – eit tillegg om ymse andre aktivitetar utførte av kongen (kap. 42–61) og ein siste del som leier opp til slaget ved Svolder (kap. 62–78) – står Odd på berr bakke når det gjeld skriftlege kjelder. Det er såleis ikkje tilfeldig at skaldekvad dukkar opp i denne tredje delen (kap. 65). Truverdet til dei munnlege kjeldene, vitna, må difor kvalitetssikrast. Odd gjer dette delvis ved å etablere seg som ein langt meir truverdig formidlar av fortidige hendingar enn «stemødrer» og «gjetarar». Odd nyttar seg her av ein retorisk pejoratio, avleia frå Matteusevangeliet 7,6 – «ikkje gje det som er heilagt til hundane». Det er ikkje lekfolk si oppgåve å formidle det heilage – i dette høvet minnet om ein helgenkonge. Det er få historikarar frå denne perioden, inkludert Snorre, som reflekterer og diskuterer spørsmålet om truverd slik som Odd. Snorre er rett nok meir strukturert, ettersom grunnhaldninga til kjelder blir presentert i føreordet og dernest følgd opp i praksis. For Odd blir føreordet eit utgangspunkt som han utvidar langs to dimensjonar – ein i den første bolken og ein i den andre og tredje. Utvidinga skjer ved å innlemme kjeldetypen som ikkje blir diskutert i føreordet, nemleg skriftlege kjelder.

Det er i framstillinga til Ari den kloke, og det er andre som stadfestar det, at Olav Tryggvason var tjueto år då han gjekk i land og tok på seg styret, og at han styrte i fem år. Men det er nokre kloke og kunnskapsrike menneske som hevdar at han var trettito år då han fekk makta, og me skal verifisere korleis dei reknar.269

Vurderinga liknar på dei til Snorre og forfattaren av Morkinskinna: Skriftlege kjelder, i dette høvet framstillinga til Ari, blir kvalitetssikra delvis gjennom ei vurdering av lærdommen til Ari, «den kloke»,270 og delvis ved at Odd dreg inn ytterlegare stadfesting, «det er andre som stadfestar det», med referanse til Sæmund Frode.271 Odd går derimot ikkje så langt som Snorre og forfattaren av Morkinskinna ved å røkje etter kjeldegrunnlaget til den skriftlege framstillinga (Hryggjarstykki). Det andre synet på alderen til kongen, henta frå munnlege vitne, blir kvalitetssikra ved at han vurderer dei som «kloke» og «kunnskapsrike». I motsetnad til dei andre historikarane er Odd mindre redd for å ta stilling, og den påfølgjande diskusjonen om kronologien – frå fødsel til konge – endar med at Odd seier seg samd med Ari.272

Det at Odd hadde eit skriftleg kjeldematerialet til rådvelde, tyder sjølvsagt ikkje at han utelet munnlege kjelder. Dette er tydeleg i fleire samanhengar der han introduserer same terminologi og vurderingskriterium som han gjer i diskusjonen av munnlege vitne i føreordet. Kollektive referansar til vitne er det mange av òg i første del: «Dette er kva folket fortel»273 og «me er fortalde».274 I tillegg nyttar Odd seg ved to høve av den same vurderinga av munnlege vitne som han presenterte i føreordet. Det er «kloke og kunnskapsrike menneske som hevdar at Olav aldri dreiv idoldyrking»,275 seier han ved eit høve, medan han i ein annan samanheng (med omsyn til alderen til kongen då han blei konge) talar om «nokre kloke menneske (sumir menn fróðit)» som hevdar».276 I ljos av at framstillinga i dei to siste delane mest kviler på munnlege kjelder, endrar Odd tilnærming. For det første er det langt fleire instansar der han diskuterer ulike syn på ei hending basert på ulike vitnemål frå munnlege vitne. I langt større grad enn i den første delen spesifiserer forfattaren vitna – «desse hendingane kring inntoget til kristendommen på Island blei fortalde av Teitr Ísleiffsson».277 For det andre, Odd reflekterer ved fleire høve over minneproduksjon. Han er medviten om at han i bruken av munnlege kjelder berre i liten grad har oversikt og kontroll over kva hendingar som blir formidla og korleis dei blir formidla: «Det er ei anna soge som folk tykkjer viktig å hugse på».278 Formidlingsledd, publikum, får altså ein distinkt funksjon, blant anna i diskusjonen om framstillinga av bortgangen til kongen: «… mange menneske er av den oppfatninga at kong Olav frigjorde seg frå brynja under vatnet og sumde i tryggleik på det vendiske skipet. Den versjonen sirkulerte i stort omfang etterpå, og kan bli høyrd i versa til dei som vitna hendinga».279 Slike tankar om minneproduksjon har likskapar med dei i kompendia ved at formidlingssituasjonen blir tillagd stor vekt: Når historikaren skal vurdere ulike versjonar basert på munnlege kjelder, blir det viktig å ta utgangspunkt i tre prinsipp: nærleik til hendinga, semje blant mange om ein versjon og fiksering av denne versjonen i vers.

I den første delen av biografien etablerte Odd seg som ein autoritativ historikar. I dei to siste delane, der han ikkje i same grad kan støtte seg på skriftlege førelegg, er derimot inntrykket meir ambivalent. I kraft av å ikkje ha same kontroll over framstillinga trekkjer forfattaren seg meir attende. Strukturen er mindre stringent, mest som eit resultat av at den kronologiske ramma frå den første delen blir erstatta av ei som soknar til rom like mykje som tid. I dei instansane der Odd formidlar usemje, blir dette gjort ved å gjere «folket» til premissleverandør: ettersom han har få høve til å vurdere truverdet til ulike framstillingar, blir løysinga anten å ikkje ta stilling eller å føre inn det guddommelege som referanseramme. Det beste eksempelet på historikaren i arbeid dukkar opp avslutningsvis i den viktige diskusjonen om lagnaden til kongen – handsama i heile fire kapittel (73–75, 78). Odd diskuterer faktisk hendinga der Olav hoppa over bord tre gonger, og gjev tre vurderingar av henne. Før desse tre vurderingane blir presenterte, har Odd allereie understreka at «kongen var van med å symje i rustning og ta henne av seg under vatn».280 I den første vurderinga vrir han framstillinga over mot det religiøse,281 medan den andre vurderinga dreier seg berre om at han understrekar at det finst to versjonar av hendinga.282 Odd er lite oppteken med dei ulike versjonane, og rettar i staden merksemda mot den versjonen han ønskjer å prove: der Olav lykkast med å kome seg i tryggleik på det vendiske skipet og gjekk i kloster. Heilt grunnleggjande i provføringa er rolla til Astrid, søstera til kongen. Det er ho som fortel at kongen ikkje var alvorleg skada og det er ho som forklarar kvifor kongen ikkje ville forsøke å ta attende riket: «Dei [vendiske stormennene] sa at dei kunne skaffe til vegar tilstrekkelege styrkar. Men han [Olav] takka nei, og sa at Herren ikkje hadde gjeve han støtte i slaget ‘fordi mi teneste ikkje har gledd han tilstrekkeleg…’ Det er sagt at Astrid rapporterte desse orda.»283 Den andre lekken, at kongen hadde gått i kloster, blir sannsynleggjord på denne måten:

Me er fortalde at ein verdig mann blei send av kong Olav til Erling Skjalgsson, og gav han og kona ein sann rapport om kongen. Han sa at han var i live og tente Gud i eit kloster. Han viste dei ein kniv og ein gullring for å stadfeste historia, og dessutan for at kong Olavs søster Astrid skulle kunne kjenne desse att som verdisaker som høyrte til hennar bror. Ho stadfesta dette.284

Odd byggjer altså ut dei to tidlegare diskusjonane om hendinga – der han ikkje konkluderte eintydig – ved å tilføre meir informasjon og, ikkje minst, spesifisere dei munnlege vitna. Søstera til kongen, Astrid, får difor ei nøkkelrolle som garantist for truverd. Truverdet til Astrid blir i sin tur etablert ved at ho tener som vitne i båe lekkane. Medan den første lekken kviler på vitnemålet til Astrid åleine, blir ei rekkje andre vitne innførte for å synleggjere at kongen hadde drege i kloster. Denne rapporten, som ifølgje Odd er «sann», blir i ei neste rørsle stadfesta ved å syne til «ein kniv og ein gullring». Endå viktigare er det at Astrid her dukkar opp att: ikkje berre blir ho eit ytterlegare vitne på at historia er «sann», men dette grepet tener òg til å styrke truverdet til den første lekken – som kvilte berre på hennar vitnemål. Odd har så langt operert på to nivå: eit nivå der framstillinga blir tilført meir detaljar som sannsynleggjer utfallet, og eit nivå der forfattaren understrekar både talet og truverdet til vitna. Avslutningsvis nyttar Odd autoriteten som historikar ikkje berre for å garantere for framstillinga, men òg for å sannsynleggjere ytterlegare eit moment – at kongen er i eit kloster i Hellas eller Syria.285

Om ein slik gjennomgang av dei mange strategiane og tilnærmingane som Odd nyttar, kan gje inntrykk av ein historikar som mest av alt prøver å gje eit truverdig bilete av fortida, stemmer berre dette sånn omtrentleg. Odd har, til liks med dei andre helgenbiografane, ein klar agenda – å prove helgenstatusen til kongen – men ulikt dei andre biografane nyttar han seg av eit så stort arsenal av strategiar at det på eitt nivå gjer inntrykk av ei formidling av fortida fri får erkjenningsinteresser. For Odd sin del er det faktisk endå større avstand mellom forma og innhaldet enn hjå dei helgenbiografane: Dei stadene der verket kan undersøkast opp mot andre kjelder, er konklusjonen at Odd i liten grad er til å stole på.

